کەلتوری کەپت و کینە و تەراتێنی تیرۆری ئاوەز\nیان لە پەراوێزی ئەو هەموو جنێوە جەرگبڕە، بۆ بەرگریکردن لە (خەلیفەی سێهەم)، کە پەیامبەرو مەلائیکە شەرمیان لێکردووە، مایەی تێڕامانە!\nئایا ئەمانە شوێنکەوتووانی کەسێکن، کە نەیارەکانی شمشێریان خستەگەردنی، وەلێ ئەو وتەیەکی نابەجێی پێنەوتن!\nهەمووان هێزێک تاویان دەدا، هێزێکی چنگ بە چەکوشی کۆمێنتی کینە، رێک قەسدی تەوقی سەری بەرانبەرییەتی. هێزێکی تەوروەشێنی لایک، رێک مەبەستیانە بەرانبەر بە لایکێکی لاقرتێ قاژبکەن. هێزێکی تونچی، باوەڕتان بێ، بەدەستیان بێ، واڵەکانیان وەک تونی حەمام دادەخەن و ئێسکو پروسکی بەرامبەر پێوەدەنێن.\nنازانم، تۆبڵێی زیادەڕەوی بکەم یان نا؟ چەندجارێ بەخۆمم وت تۆبڵێی هێزێکی وا هەبێ؟ تۆ بڵێی دەمارێکی وەها ڕەپڕەپ لەناو هێڵ و ئانتینی ئۆنلایندا ڕاستبووبێتەوە؟\nنەخێر شتی وەهانییە، گەر داوای لێبوردن قەبوڵ بکرایە، داوای لێبوردنم دەکردو پۆستەکەم دەسڕییەوە.\nبەڵام گرفتە گەورەکەی ئەم نەژادو نەریتەی ئێرە لەوەدایە کە لێبوردن هێندە نەبووەتە نەریت، کەسێکیش بیریلێبکاتەوە لێی قەبوڵناکرێت.\nکابرا تۆبەو ئیستیغفاریکرد، هێشتا دەڵێن نا. کابرا کاڵەک و خەربزە نەما بە ئەژنۆ نەیشکێنێ، هێشتا هەردەڵێن بێدین و ئیمانەو هێشتا هەر کۆنگرەی رۆژنامەنوسیی دژ دەکرێ.\nپردی سیرات بەدەست مرۆڤ بووایە نەیاندەهێڵا کەس پەڕێتەوە ئەوبەر پردەکە. خودا خۆی دەڵێ تۆبەکارم خۆشدەوێ، وەلێ خەڵکی ڕقیانلێیەتی.\nخەڵک پێیخۆشە سوربێ لەسەر بۆچوونەکەی، بۆ ئەوەی بواری جنێویان بێت.\nلە راستیدا ئەمە راسانە، راسان دژ بە هەموو ئیرادەیەک کە بیەوێ زەفەر بە زەڕەیەک مێژووی ئەم ئیسلامە بەرێ.\nپێویستە ئەم وزەیەی خوێنە وشکنەبێتەوە، دەبێ لەدەمارەکانیاندا خوێنی شۆڕشگێڕیی بێت و بچێت، چون جێگەی سوپڕایزێکی گەورەیە، کە میللەتێکی بندەست، داگیرکراو، مافزەوتکراو، ملکەچ، مردوو، زمان دزراو، نەوتفرۆشراو، پۆشاک داکەنراو، چۆن و بەچ پڕەنسیپێکی ئیسلامیی دەبێ قەبوڵیبکات وەها چارەنوسێک لەچاڵینێت؟ گەر ئەم جنێودەرانە لە سەر لەکەدارکردنێی وەها ئەو هەموو شمشێری پۆستەیان ڕاکێشابێ، ئێستە چۆنە بۆنی مووچەکانیان رۆژە ڕێیەک لێیانەوەدوورە؟\nبۆچی ڕەزالەتیی و رەعیەتداریی تا سەرئێسقانیان رۆچووە؟\nپەیامبەر سازشی بۆ مانگ و خۆر نەدەکرد، گەر لەدەستی راست و چەپیدا دابنرایە. چلۆن دەبێ شوێنکەوتووانی لە دوو هەزارو بیستدا سازش بۆ بەرنامەی نەوت بەرانبەر بەخۆراک بکەن، کە پێشیان نادرێت هههههه.\nبەڵێ بەدڵنیاییەوە لە گێژاوێکی گەورەداین. بەدەم خەوەوە ڕێدەکەین و هەرتاوێک لە چاڵێکی حیکایەتی حارسێنەکەداین!\nنە لە دین راماوین و نە لەدونیا دەورێکمان هەیە.\nگیرۆدەی گەمەی کلکە قرتاوەکەین و مارمێلکەکە بۆخۆی میراتەکە دابەشدەکات.\nبرا بە قورئانی نگڵ، موستەهەقی فەلاقەیەکی باشین. فەلاقەیەک ئەم بەرچاو سورییەمان، شینومۆربکاتەوە.\nئەم کابرایەی کە وەک خوێندکارێکی تەمبەڵ چەند دێڕێکی لە بەرکردبوو، لەکاتی وتنەوەدا زووزوو دەوەستاو باش بۆی نەدەهات، بچوکترین هەڵەی نەکردووە.\nمن بوومایە تۆبەو لێبوردنم نەدەکرد، وەلێ وتەکانی سەید قوتبم دەهێنا کە لەبارەی خەلیفەی سێهەمەوە کردوونی، کە بەدڵنیاییەوە وەردی خاتری زۆری ئیدارەی خوێناوی خەلافەتی راشدینی گرتووە.\nئاخر گەر دەوڵەتداریی غەرقی گەندەڵی و گەمەی ئیتنی و هۆزایەتی و ئەرستۆقڕاتییەتی ئەمو ئەو نەبووایە جەنگەکانی جەمەل و سەفین روویاندەدا؟\nبەهەرحاڵ حونجە کردنەکەی هێڤیدار هیچ نییە لەچاو هەموو ئەو مێژوونوسە مەردو مەوزوعیانەی دنیای ئیسلام کە بە جورئەت و جوامێرییەوە هەڵەو پەڵەی قۆناغەکەیان خستووەتەڕوو.\nمیللەتی مەزن دەبێ گوێ راگرێ بۆ بۆچونی جیاواز، بۆ سەرنجی نەخوێندەوار، بۆ لێبوردن و پەشیمانی، بۆ ئازادی بیروڕا.\nهەزاران مزگەوت مەدحی مێژووی مەزنی ئیسلام دەکات و ئازادن، چیتێدایە بابایەکی هەر پەروەردەی مزگەوتەکان لە پەرلەماندا سەرنجی خۆی بخاتەڕوو، ئەم هەموو تەوهین و تیرۆری فیکرە بۆ؟\nئەوێک کەبۆخۆی واعیزی سوڵتانە لێگەڕێن بابە خەیاڵیش بووە ئێرەبچوێنێ بە فەسادو فەوزای سەردەمی خەلیفەی سێهەم.\nئەوێک خەلیفەی یەکەمودووەمی پەسەندە، بۆ کەسێ نەیوت دەستتخۆشبێ. وەلێ بۆ سێهەم کە مەگەر یەکێ دەبەنگبێ تێنەگەیشتبێ، دنیا وتی دەستت بشکێ.\nکەواتە لێرە بە جوان ناوترێ جوان، بەس بەناشیرین دەوترێ ناشیرن! تەنانەت جوانیش بە ناشیرین دەبینرێ.\nکێشەکەش لەوەدایە هەندێ جار بەناشیرینیش دەوترێ جوان! وەک هەموو ئەو ناشیرینانەی کە هوتافی جوانیان بۆ دەکێشین!\nئێمەیەک ئەردۆگان بە ئاشکرا (میساقی میللی) بە شێوەی ئێجدی پیشانمان دەدا، کە خاکی ژێرپێمان بە هی خۆی دەزانێ. کەچی وەختێ خانمی ناو یانەی شەوانەکان پێش بە دەبابەکانی کۆدەتا دەگرن تا نەڕووخێ، ئێمە سوجدەی شوکری بۆ دەبەین! ئیتر دەبێ چیبین؟\nدەبێ لە بێستانی ئەندێشەماندا چ گیاوگژێکی هۆشبەر و ژەهراوی سەوزبووبێ؟\nدەبێ تلوبەردی دەستمان چەندە گەورەبێ بۆ پڕکردنەوەی ئەو کانیاوانەی کە ئاویان تێدا دەخۆینەوە؟\nتێبینی: ساڵێک پێش ئێستا ئەو کابرایە بابەتێکی وروژاندو وتی: دەبێ خێزانی کورد منداڵی زۆر بێت، تا بەشە بوجەی بەغدادمان زیاتر بێ، بۆیە منیش ئەمەم لەسەر نوسی:\nلەنێوان موعەریی و هێڤیدار دا\nموعەری واوەیلای وەسیەتێکی بوو، وەسیەتێ لەسەر گۆڕەکەی نوسرا(هژا جناه أبی علی وما جنیت علی أحد). ئەم تاوانە لە بابمەوەیە، تاوانی بوون، تاوانی بینینی دەیان ساڵ ژیان بەتاریکی، تاوانی کەپتی و کەئیبی. ئاخر ئەوێک کە پاروی گۆشتی گوێلکێکی بۆ هەزم نەدەکرا، ویژدانی لە مەتەرێزی هەر چێژو خۆزگەیەکیدا بوو، هیچ پارویەکی چەوری نەبوو لە پشتیدا نەچنەخوارێ. بۆیە هێندەی بۆ کرا بۆخۆی ئەو تاوانەدەرهەق بە کەس نەکا. زوڵم و زیانی هاتنە ژیانی کەسی هەڵنەگرت و ژنی نەهێنا. وا هەزار ساڵ تێپەڕی، کەس گوێی بۆ نەگرت. وا هەزار ساڵ تێپەڕی هێشتا ئێرە مەملەکەتی زاوزێ و مەرگە، هێشتا گەمەی ئەو زانا جووانەین کە سەدا هەشتایان زاڕۆیان نییە، هێشتا سوریا و بەغدا بوونەتە گۆمی خوێن، بونەتە تەراتێنی نەوەکانی تاوان، زاڕۆی بێ فەرهەنگ و پەروەردەیە، ئەوەی دەستی تفەنگ دەیگرێ نیشانی لەسەر سنگی ئەوی دی داناوە، هێشتا هەوێنی ژیان لە نا باوەکاندایەو باوەکان جگە لە لایەلایەی خەوبردنەوەمان هیچی تر نین، هێشتا حافز راست دەفەرموێ:(این خرقه که من دارم در رهن شراب اولی, وین دفتر بی معنی غرق می ناب اولی)\nچەند ساڵێ لەمەو پێش و لە هەڕەتی داعشدا، پەیکەرەکەی موعەرییان روخاند، پەیکەرێکی دیکەی موعەری بووە مشتو مڕی سەلەفی و ئیخوانەکان و ئەویشیان دا بە زەویدا. موعەری، وشەیەک نەبو لە زمانی عەرەبیدا ئەو بەکاری نەهێنابێ، یانی لە زاریدا زەریای وشەو وێنەی زمان دەڕژایە دەوروبەرەوە. کەچی، بەڵێ کەچی ئێستا هێڤیدار، پەیامنێری پێشوی روداو، پەرلەمانتاری پاشوی کوردستان، بەڵێ پەرلەمانتار، ئەوەی لەڕۆژانی شازدەی ئۆکتۆبەردا گریا. گریاو گەمەی هەڵبژاردنی بردەوە، گریا، چون بەناهەق گەشبین بوو، چون پێی وابوو شام شەریفەو دەوڵەتی کوردی لەسەر سینی زێڕدایە، گریا چون پێی وابوو لە هەلورمەلور کەتامەی ریفراندۆمدا، پای ئیستیعمارو پای عروبە لەسەر نەخشەی کوردستان هەڵدەگیرێ. گریا چون چۆڕێ زانیاری، مشتێ مێژووی نایاب، نەختێ نەریتی سیاسەت، لۆچێ مەراقی نەدیبوو، نەیدەزانی و نازانێ هاوکێشەکان چۆنن، وەک موعەری نابینا نییە تا ببینێ دەرونی سیاسەت چۆنە، تا ببینێ بەڵێنی چارەنوس لە چ جەوەڵێکی گومەساری مێژودایە، تا تێبگا تینویەتی لەکوێی گەروی ئەم میلەتەدایە. ئەو گریا، چون پێی وابو ژیان پێکەنینە، چون پێی وابو پەسنی سوڵتان سیاسەتەو چون پێی وابو نان لە قوڕگی کراسێکی سپی و چاکەتێکی تاتڵیسازدایە.


هەنگاوی چوارەمی ئێران، دەس پێ بوونی پیتاندنی لەسەتا پێنج لە فۆردۆ - SAHAR KURDISH (Sorani)\nهەنگاوی چوارەمی ئێران، دەس پێ بوونی پیتاندنی لەسەتا پێنج لە فۆردۆ\nتشرینی دووه‌م 07, 2019 10:01 Asia/Tehran\nهەنگاوی چوارەمی کەمکردنی بەڵێنیەکانی ئێران هاوپێوەند بە ڕێککەوتنی ناڤۆکی چووە نێو قۆناخی جێ بەجێ کران\nسەرۆک کۆماری ئێران لە چوارچێوەی بەڕێوەبردنی هەنگاوی چوارەمی کەمکردنەوەی بەڵێنە بەرجامیەکان، فەرمانی دایە ڕێکخراوی وزەی ناڤۆکی، ڕەوتی گازدان بە سانتریفیوژەکان لە دامەزراوەی ناڤۆکیی فۆردۆ، بەڕێوە ببردرێت.\nحەسەن روحانی 6ی نۆڤەمبەری 2019 پاش کۆتایی هاتنی دەرفەتی دوومانگەی سێهەمی ئێران بە لایەنە ئەورووپیەکان بۆ جێبەجێ کردنی بەڵێنە بەرجامیەکانیان و بە ئەنجام نەگەیشتنی ئەو بەڵێنانە، فەرمانی بەڕێوە بردنی هەنگاوی چوارەمی بۆ ماوەی دوومانگی تر دەرکرد.\nهەنگاوی چوارەم لە دوو سۆنگەوە بایەخی هەیە: یەکەم ئەوەی کە بە پێی ڕێککەوتنی بەرجام، 1044 سانتریفیوژ بۆ لێکۆڵینەوە لە دامەزراوەی ناڤۆکیی فۆردۆدا چالاکیان هەبوو بەڵام گازیان تێ نەدەکرا. بە فەرمانی ڕوحانی گاز کردنە نێو 1044 سانتریفیوژ لە دامەزراوەی فۆردۆ بە چاوەدێری ئەژانسی نێودەوڵەتیی وزەی ئەتۆمی وەکوو تاقە ناوەندی ڕەوای تاقیکردنەوەی ڕاستیەکانی بەرجام، دەس پێ کرا.\nجێ بەجێ کرانی هەنگاوی چوارەمی کەمکردنی وادەکانی ئێران هاوپێوەند بە ڕێککەوتنی ئەتۆمیی\nدووەم ئەوەی کە هاوکات لەگەڵ بەڕێوە چوونی هەنگاوی چوارەم، ئاستی پیتاندنی یۆرانیۆم لە دامەزراوەی فۆردۆ گەیشتووەتە لەسەتا5. هەڵبەت ئێران توانای پیتاندنی یۆرانیۆم هەتا لەسەتا 20یشی هەیە بەڵام جارێ پێویستی پێ نییە. بەگوێرەی بەرجام بڕیار بوو ئاستی پیتاندنی یۆرانیۆم لە ئێراندا 3.67 لەسەت بێ.\nهەر لەم بوارەدا "عەلی ئەکبەر ساڵحی"، بەرپرسی ڕێکخراوی وزەی ناڤۆکیی ئێران گوتی: ئێران لە چوارچێوەی هەنگاوی چوارەم، لە دامەزراوەی فۆردۆدا، پیتاندنی یۆرانیۆم دەگەینێتە لەسەتا 5 و بێتوو پێویستیش بێ هەتا 20 لەسەتیش دەیبات بەڵام جارێ پێویستی پێ نییە!\n"عەلی ئەکبەر ساڵحی"، بەرپرسی ڕێکخراوی وزەی ناڤۆکیی ئێران\nدەوڵەتی ئێران هەروا هەنگاو بە هەنگاو لەئاراستەی کەمکردنەوەی بەڵێنە بەرجامیەکانی دەڕواتە پێش و بێتوو ئەورووپیەکان بەڵێنەکانیان بە جێ بێنن، هەنگاوی چوارەمیش وەکوو سێ هەنگاوی پێشوو توانای گەڕانەوە و پاشەکشەی هەیە.\nبەدوای چوونەدەری ئەمریکا لە بەرجام لە هەشتەمی مانگی مای 2018، لایەنە ئەورووپیەکانیش بەڵێنەکانی خۆیان بە جێ نەهێنا و لە کردەوەدا بڕگەکانی بەرجام نەچووە قۆناغی جێبەجێ کردنەوە. بە بەردەوامی ئەو ڕەوشە و بێدەسەڵاتیی ئەورووپا لە قەرەبوو کردنەوەی خەسار و تێچووی چوونەدەری ئەمریکا لە بەرجام، ئێران بە پێی بڕگەکانی 26 و 36ی بەرجام، هەندێک هەنگاوی گرتووەتە بەر هەتا هاوسەنگی بگەڕێتەوە بۆ ڕەوتی بەڕێوە بردنی بەڵێنەکانی ئەو ڕێککەوتنە چەند لایەنەیە.\nهەنگاوی چوارەمی کەمکردنی وادەکانی ئێران هاوپێوەند بە ڕێککەوتنی ئەتۆمیی\nوڵامی ئێران بە تیرۆریزمی ئابووریی ئەمریکا و لادانی لایەنی ئەورووپی لە بەڵێنەکانی لە بەرجام، پیشانی دا، کاردانەوەی ئێران جیاوازە و لە گشت گرینگتر، ئەوپەڕی گوشاری ئەمریکا، نەک تەنیا لە بواری ئابووری و سیاسیدا کاری نەکردە سەر ئێران بەڵكوو نەشیتوانی ڕێگە بگرێ لە گەشەی تەکنۆلۆژیای ئاشتیخوازانەی ناڤۆکیی ئێرانیش. پەردەلادان لەسەر بەرەی نوێی سانتریفیووژەکانی IR6 لە کۆگای پیتاندنی نەتەنز، پیشاندەری نوشستی هێنانی سیاستی گوشاری زۆری ئەمریکایە.\nلەوەها هەلومەرجێکدا، تاقە ڕێگای بەردەم سێ وڵاتی ئەورووپیی پەیوەندیدار بە بەرجام، بەجێهێنانی بەڵێنەکانیانە لەم ڕێککەوتنە چەند لایەنەیەدا، چوونکە بەردەوامی وەها ڕێککەوتنێک لە گرێوی هاوسەنگ بوونی ڕەوتی جێبەجێ کرانی بەڵێنەکانە.


حەزم لە پیاوی توركە!!! – پەڕە 25 – Knwe.org\nسەرەکی » وتار » شیلان ده‌رگه‌ڵه‌یی » حەزم لە پیاوی توركە!!!پەڕە 25\nحەزم لە پیاوی توركە!!!\nهەندێك كەناڵی كوردی هەیە تا ئێستا بە ڕێككەوتیش بەسەریاندا تێپەڕ نەبووم لە ماڵەكەی خۆم، یان لە ماڵان بەرچاوم كەوتووبێت، یان لە فەیس بووك جارجارە شتەكانیان بڵاودەكرێنەوە و دەزانم ئەوانەش هەن.\nهەندێك لەوانە لەبەر بێ بەرنامەیی و هەندێكیش بەمەبەست بۆ جێبەجێكردنی ئەجێندای دوژمنان كار لەسەر تێكدانی ڕەوشت و شیرازەی خێزانی كورد و كلتووری كورد دەكەن. هەندێكجاریش پلاری سیاسیە و دەیهاوێژن.\nلە كوردستان كەم ماڵ هەبوو گەورە و بچووك بەدیار دراما توركیەكانەوە تا بەری بەیان دانەنیشن، بێ ئەوەی ڕەچاوی ڕوداو و هەڵسوكەوت و دەستەواژەی نەشیاوی دراماكان بۆ تەمەنی مناڵەكانیان بکەن، لەگەڵ خۆیان دایاندەنێن.\nزۆرجار مناڵێكی هەشت ساڵانم دیوە، نیگەران بووە لەوەی دوو خۆشەویستەكە لەیەك تووڕە بوون، یان کە كوڕێكە حەزی لە مامۆژنی خۆی كردووە\nكەی ئەوە لە كۆمەڵگای ئێمەدا هەبووە و كەی ئاسایی بووە بەلامانەوە؟!\nئەمشەو ڤیدیۆیەكم بینی لە فەیس بووك، ڕاپرسی پێشكەشكارێک كوڕێكی ( مهرج) ئاسا لە كەناڵێکی كوردی لە كۆمەڵێك كچی دەپرسێی:\nحەزت لە پیاوی كام وڵاتە؟\nپیاوی تورك، چونکە ئەكتەری جوانن و جوان نواندن دەكەن!\nبزانە درامای توركی چ كاریگەرییەكی لەسەر كچ و ژنی كورد هەیە، بێ ئەوەی له‌و كۆمه‌ڵگه‌یه ژیابێ و له دۆخی ژیانی ئاسایی خه‌ڵك و پیاوی ئه‌وێ شاره‌زابێت، بە دراماكانیان دەخەڵەتێ و ده‌كوێته ژێر كاریگه‌ریی فانتازیا و چیرۆكی خه‌یاڵی توركان و كاراكتەری دراماكان بە پیاوی خەونەكانی دەزانێ!\nئافەرین كچی زانكۆ بۆ بیركردنەوە و حەزی سەیرت. كه به‌شێكی ئه‌م حاڵه‌ته په‌یوه‌سته به نائاگایی تاك و لاوی كۆمه‌ڵگای كوردی له‌م رۆژگاره، كه دراما ده‌كاته سه‌رچاوه‌ی هه‌ره سه‌ره‌كی دنیابینی و روانین له ژیانی كۆمه‌ڵگای مرۆڤایه‌تی له وڵاتانی دوور و نزیك. ئه‌وه‌ی تریشی كه پشكی شێره له‌و شێواندنی دنیابینی گه‌نج و ته‌واوی تاكی كۆمه‌ڵگای كوردی به‌ر ئه‌و جۆره كه‌ناڵانه ده‌كه‌وێت كه چەواشەكارانە و خیانەتكارانە و لادەرانه‌كان خزمه‌ت به جوانكردنی دوژمنان ده‌كه‌ن و ماكیاژێكی ناته‌ندروست بۆ دیارده ناشرینه‌كانی كۆمه‌ڵگاكانی وڵاتانی دوژمن ده‌كه‌ن و وه‌ك دنیایه‌كی پڕ جوانی نمایشیان ده‌كه‌ن. داوه‌شێن ئه‌وانه‌ی به مه‌به‌ست خزمه‌تی دوژمن ده‌كه‌ن. كۆمەڵگای كورد هەر ئێوەی كەمبوو كوتكی خۆی لێ بوەشێنێ، ئێوەش تەواوتانكرد.\n546 جار بینراوە


بڕیارنامەکەی ئەمریکا دژی ئێران لە ئەنجومەنی ئاسایش دەنگی نەهێنا – کوردی – RojNews.News\n15/08/2020 - 10:09:46 am\nڤیدیۆکۆنفرانسی ئەنجومەنی ئاسایش\nبڕیارنامەی ئەمریکا بۆ درێژکردنەوەی قەدەغەی چەکی سەر ئێران، لە ئەنجومەنی ئاسایشی نەتەوە یەکگرتووەکان دەنگی پێویستی نەهێنا و ڕەتکرایەوە.\nئێوارەی دوێنێ، ١٥ ئەندامی هەمیشەیی ئەنجومەنی ئاسایشی نەتەوە یەکگرتووەکان، بە شێوەی ڤیدیۆکۆنفرانس لەسەر بڕیارنامەی پێشنیارکراوی ئەمریکا بۆ درێژکردنەوەی قەدەغەی چەکی سەر ئێران، کۆبوونەوە.\nدوای چەند کاتژمێر باس و گفتوگۆ لەسەر بڕیارنامەکە، لە ئەنجامدا، بە دوو دەنگی ئەرێ، دوو دەنگی نەخێر و ١١ دەنگی بێلایەن، بڕیارنامەکە ڕەتکرایەوە.\nڕوسیا و چین هەروەک پێشتریش هەڕەشەیان کردبوو، دەنگی نەخێریان بە بڕیارنامەکە دا، ئەمریکا وەک پێشنیارکەری بڕیارنامەکە و کۆماری دۆمنیکەن دەنگی ئەرێ-یان بە بڕیارنامەکەدا و ١١ ئەندامەکەی دیکەش بێلایەنییان هەڵبژارد.\nلەسەرئەو بابەتە، وەزارەتی دەرەوەی ئەمریکا، ڕاگەیەندراوێکی بڵاوکردەوە و ڕایگەیاند: ئەنجومەنی ئاسایش داواکاریی وڵاتانی ناوچەکە و ئیسرائیلی لەبەرچاو نەگرتووە، دەنگ نەدان بەم بڕیارنامەیە ڕێگە بە پڕچەک بوونی ئێران دەدات، کە ئەنجامەکەی دەبێتە وێرانی و ناسەقامگیری زیاتری ڕۆژهەڵاتی ناوەڕاست.\nسەرەڕای ئەمەش، نوێنەری هەمیشەیی ئەمریکا لە نەتەوە یەکگرتووەکان، ڕایگەیاند: ئەمریکا دەست لە هەوڵدان بۆ درێژکردنەوەی گەمارۆی چەکی سەر ئێران هەڵناگرێت.\nلە بەرامبەردا، مەجید تەخت ڕەوانچی نوێنەری هەمیشەیی ئێران لە نەتەوە یەکگرتووەکان ڕایگەیاند: ڕەتکردنەوەی پێشنیارەکەی ئەمریکا دژی ئێران، نیشانەی گۆشەگیری ئەمریکا و شکستی تاکڕەوییەکانییەتی، ئەمریکا دەبێت لەم فەزیحەیە وانە وەرگرێت.\nباوكێك كوڕه‌كه‌ی خۆی كوشت


پۆچەتینۆ : سۆن لەم رووەوە وەکو مێسی وایە – یاریگانێت\nدەستپێك/ئینگلتەرا/پۆچەتینۆ : سۆن لەم رووەوە وەکو مێسی وایە\nپۆچەتینۆ : سۆن لەم رووەوە وەکو مێسی وایە\nیاریگا-ماوریسیۆ پۆچێتینۆ خۆشحاڵە بە ئاستەکە بەرزەکەی هیونگ مین سۆن ی ئەستێرەی یانەکەی بە مێسی دەچوێنێت.\nسۆن بە ئاستێکی خراپەوە دەرکەوت لە جامی ئاسیا لەگەڵ هەڵبژاردەی کۆریا بەڵام پاش گەڕانەوەی بۆ تۆتنهام، دوو یارییە سەرکردایەتی یانەکە دەکات بۆ سەرکەوتن لە کاتێکدا هاری کەین و دێلی ئالی بەهۆی پێکان دوورکەوتوونەتەوە.\nپۆچێتینۆ سەبارەت بە بردنەوە لە نیوکاسڵ و سۆن وتی “تۆپی پێ پەیوەندی بەوەوە نیە لە یارییەکدا چەند رادەکەیت،بەڵکو ئەوەیە ئەو راکردنەی تۆ تا چەند سوودی هەیە. دەکرێت ١٢ کیلۆمەتر لە یارییەکدا رابکەیت و بێ ئەوەی هیچ کاریگەرییەک دروست کەیت. سۆن وەک مێسی وایە لەو رووەوە دەزانێت چۆن بە باشی بجوڵێت بۆ دروستکردنی مەترسی”.\nسەبارەت بە یاری ئارسناڵ و مانچستەر ستی وتی “ئەو یارییە بە هەر ئەنجامێک کۆتایی بێت، من خۆشحاڵ دەکات”.\nتۆتنهام لە پلەی دووهەمدایە بەجیاوازی یەک خاڵ لەگەڵ مان ستی بەر لە یارییەکەی ئەمڕۆی ستیزن.


وێستگەی رادیۆی بەیان لە خۆرئاوای موسڵ، کە 'دەوڵەتی ئیسلامی لە عێراق و شام' پروپاگەندەی خۆی تێیدا پەخشدەکرد، بەهۆی هێرشێکی ئاسمانیی عێراقەوە لەکارخرا لە 25 شوباتدا. [فایل]\nرادیۆی بەیان، كه دەزگایەکی میدیایی سەرەکیی "دەوڵەتی ئیسلامی لە عێراق و شام" (داعش) ه لە خۆرئاوای موسڵ، مانگی پێشوو بەهۆی هێرشێکی ئاسمانیی عێراقەوە لەکارخرا.\nئەو وێستگە رادیۆییە، کە به درێژایی رۆژ و شه‌و بەرنامەی پێشکەشدەکرد لە كۆنه بینایەکی حکومییه‌وه لە گەڕەکی رافیدەینی موسڵ، لە 25 شوباتدا لەکارخرا.\nوتەبێژی فەرماندەیی ئۆپەراسیۆنەکانی نەینەوا عەمید فیراس بەشار سەبری بە دیارونای وت هێزی ئاسمانیی عێراق ئەو وێستگەیەی کردە ئامانج بۆ "بێدەنگکردنی گەورەترین دەزگای میدیایی داعش کە درۆکانی خۆی تێدا بڵاودەکردەوە".\nوتی هێرشی سەر وێستگە رادیۆییەکە بەشێك بوو لە ئۆپەراسیۆنێکی فراوانی سەربازیی کە لە 19ی شوباتدا ده‌ستیپێكرد بۆ گرتنەوەی خۆرئاوای موسڵ.\nهێزەکانی عێراق پاسەوانیی ئەو ناوچانە دەکەن کە لە خۆرئاوای موسڵ گرتیانەوە لەدەستی 'دەوڵەتی ئیسلامی لە عێراق و شام' لەکاتی پێشڕەوییاندا لە شارەکە لە 9 ئازاردا. [ئاریس مێسینیس / ئاژانسی فرانس پرێس]\nسەبری وتی داعش لە سەرەتای 2015وە دەستیکرد بە پەخش لەڕێی شەپۆلی ئێف ئێمەوە دوای ئەوەی دەستیگرت بەسەر ئامێری گواستنەوەی شەپۆل و پەخشدا.\nوێستگەکە پەخشی بۆ هەموو خەڵکی موسڵ دەکرد و یەکێك بوو لە دەزگا سەرەکییە میدیاییەکانی گروپەکە، کە سەرکردایەتیه‌كه‌ی بەکاریاندەهێنا بۆ بڵاوکردنەوەی گوتار، لێدوان و بڕیار بۆ خەڵکی ناوچەکە.\n"پەیامە رادیۆییەکانی داعش هەمووی هەڵبەستراو و درۆ بوون." سەبری وتی: "ئەوان راهاتبوون کە سەرکەوتنی ساختە رابگەیەنن و بەشێوەیەکی هەڵە رایبگەیەنن کە چەند ناوچەیەکیان لە موسڵ گرتۆتەوە دوای ئەوەی لێی دەرکران، لە هەوڵێکدا بۆ بەرزکردنەوەی ورەی چەکدارەکانیان و فریودانی خەڵکی ناوچەکە."\nوتی هێزەکانی عێراق "وێستگەکەیان بۆ هەتاهەتایە بێدەنگکرد"، وتیشی کە ئەوان "پێشڕەویی باش دەکەن" لە ئۆپەراسیۆنه سەربازییه‌كاندا بۆ ئازادکردنی تەواوی موسڵ.\nرۆژنامەنووس و جێگری سەرۆکی پەیمانی میدیایی نەینەوا سوفیان مەشهەدانی وتی دوای ئەوەی داعش موسڵی گرت، گروپەکە دەستیانگرت بەسەر وێستگەکانی رادیۆ و تەلەفزیۆندا لە شارەکەدا.\nبە دیارونای وت: "توانییان وێستگەكه‌ی خۆیان، بەیان، بەگەڕبخەن بە بەکارهێنانی گوێزەرەوەی شەپۆلی دزراو لەم وێستگانە."\nمەشهەدانی وتی وێستگەکە تاکە دەزگای میدیایی گروپەکە بوو.\nوتی، "وێستگەکە تەرکیزیده‌كرده‌سەر بڵاوکردەوەی نەشید (سروودی ئاینیی) و تۆماری دەنگیی و گوتاری سەرکردەکانی داعش،" لەگەڵ راپۆرتی رۆژانەی زیادەپێوەنراو دەربارەی پێشڕەوییه‌كانی شەڕه‌كان و ئۆپەراسیۆنەکان.\nوتی: "هەموو بەرنامەکانی تەرکیزیان لەسەر پروپاگەندەی ئایدۆلۆژیی بوو بۆ گروپەکە و ئایدۆلۆژیا توندڕەوەکەی، لەگەڵ جوانکردنی وێنەی و وێناکردنی ساختەی کە پێچەوانەبوو لەگەڵ ئەوەی لە بەرەی شەڕدا روویدەدا."\nلەکاتی هێرشی شکستخواردووی داعشدا بۆ سەر کەرکوك لە 21ی تشرینی یەکەمیدا رابردوودا، وێستگە رادیۆییەکە نەشیدی پەخشکرد لەگەڵ لێدوان لەلایەن سەرکردایەتی گروپەکەوە کە تیایدا بانگەشەی ئەوەیاندەکرد کە شارەکە لەژێردەستیاندایە.\nمەشهەدانی وتی دانیشتوانی موسڵ هەرزوو زانیان کە درۆیە و گروپەکە زیانی گەورەی بەرکەوتووە و هێرشەکە هیچ نەبووە جگە لە هەوڵێکی ناکام بۆ شاردنه‌وه‌ی ئەو سەرکەوتنانەی هێزەکانی عێراق بەدەستیان هێنابوو.\nچالاکوان و پەیامنێر لە موسڵ ماهیر عوبێدی کە بەڕێوەبەری تۆڕی رێکخراوەکانی کۆمەڵگەی مەدەنییە لە نەینەوا وتی داعش دەزگا رادیۆییەکەی بەکاردەهێنا بۆ پەخشکردنی پروپاگەندە و چاندنی ترس لە دڵی خەڵکییدا.\nبە دیارونای وت: "تیرۆریستەکان هەڕەشەی نابەجێیان پەخشدەکرد بۆ خەڵکەکە کە دڕندانە دەیانکوژن گەر دژی گروپەکە بن یان هەوڵبدەن لە شارەکە هەڵبێن یان بۆ نمونە تەنانەت گەر ریسیڤه‌ری سەتەلایتی خۆیان هەبێت."\nوتی وەك بەشێك لە شەڕی دەروونی گروپەکە، وێستگەکە راستیەکانی دەشێواند، خەڵکی دەتۆقاند و هەوڵیدەدا لە بایەخی سوپای عێراق کەمبکاتەوە.\n"پروپاگەندەی سه‌رلێتێكده‌ری گروپەکە هه‌ره‌سی هێنا دوای ئەوەی سوپای رزگارکەر بەشێوەیەکی مرۆییانە مامەڵەی لەگەڵ خەڵکی ناوچەکە کرد،" عوبێدی وتی.\n"لەئێستادا داعش یەکێك لە کاریگەرتریین ئامرازەکانی بۆ کاریگەریی دەروونی و میدیایی لەدەستداوە،" وتیشی: "گروپەکە چیتر ناتوانێت خەڵك فریوبدات و کاریگەرییشی لە خۆرئاوای موسڵ له‌پوكانه‌وه‌دایه."\nرادیۆیەکی نوێ لە موسڵ دانیشتوان ئامادەدەکات بۆ رزگارکردن\nرادیۆی کۆماری عێراق لە موسڵ لە 4 تشرینی یەکەم دەستیکرد بە پەخشی رێنمایی سەلامەتی بۆ هاوڵاتیان و زانیاریی هەنوکەیی دەربارەی رەوتی شەڕەکان.\nسوپای عێراق راهێنانی ئۆپەراسیۆنی دەروونیی پێدەکرێت\nماوەیەکە راهێنەرانی عێراقی و راوێژکارانی هاوپەیمانان سەربازەکان فێردەکەن چۆن سوود لە تەکتیکی دەروونی ببینن لە شەڕی دژی داعشدا.


گرووپی لێکۆڵینەوەیی تورکیایی لە ماڵی کونسوڵی عەرەبستان لە گەڵ خۆیان چیان بردووه - Mehr News Agency\n19 kewçêrê 2018 - 10:41\nNews Code 22485\nپاش ٩ کاتژمێر گەڕان لە ماڵی کونسوڵی عەرەبستان لە ئەستەنبۆڵ؛\nگرووپی لێکۆڵینەوەیی تورکیایی لە ماڵی کونسوڵی عەرەبستان لە گەڵ خۆیان چیان بردووه\nگرووپی لێکۆڵینەوەیی تورکیایی نزیک بە ٩ کایژمێر بە وردی لە ماڵی کونسوڵی عەرەبستان گەڕان و لێکۆڵینەوەیکان کرد و لە کاتی چوونەوەیان باکسگەلێکیان لە گەڵ خۆیان برد.\nبە ڕاپۆرتی ئاژانسی هەواڵی مێهر لە ئەلجەزیرە، گرووپی لێپرسینەوەیی تورکیا لە کۆتاییەکانی شەوی ڕابردوو دوای ٩ کاتژمێر کۆتاییان هێنا بە گەڕان و لێکۆڵینەوەکانیان لە ماڵی کونسوڵی عەرەبستان لە ئەستەنبۆڵ و چەند باکس و گۆنی پلاستیکیان لە ماڵی کونسوڵ هێنایە دەرەوە.\nهەواڵنێری جەزیرە لە بەردەم ماڵی کونسوڵی عەرەبستان لە ئەستەنبۆڵی ڕاپۆرتی دا: گرووپی لێکۆڵینەوەی تورکیا هەموو شوێنەکانی ماڵەکەیان لێک دایەوە و گەڕان هەر لە تەواوی ژوورەکان تا باخ و مەلەوانگە و بان ماڵ و پارکینگ و هەروەها چایەکی کۆنیان دایە پاوە. گرووپە لێکۆڵینەوەییەکە لە تەواوی ئیمکانات بۆ گەڕانی شارەزایانە بۆ لێکۆڵینەوە بە مەبەستی دۆزینەوەی ئاسەوارەکانی کوشتنی جەماڵ خاشقجی یا ناشتنی تەرمەکەی ناوبراو کەڵکیان وەرگرت.\nبە پێی ئەم ڕاپۆرتە؛ پۆلیسی تورکیا لە سەگی پۆلیس لە ئەو بوارەشدا کەڵکی وەرگرتووە. هەروەها گرووپی لێکۆڵینەوەیی لە فڕۆکەی بێ فڕۆکەوان بۆ وێنەگری لە ماڵ و دەوروبەری ماڵەکە لە سەرەوە کەڵکیان وەرگرت.\nسەرچاوەیەکی سەر بە دادستێنی تورکیا دوێنێ شەو ڕایگەیاند کە نموونەگەلێک کە لە ماڵی کونسوڵی عەرەبستان دۆزراوەتەوە لە گەڵ نموونەکانی باڵەخانەی کوسنوڵگەری دۆزراوەتەوە یەکسانیان هەیە.\nهاوکات لە گەڵ لێکۆڵینەوەکان لە ماڵی کونسوڵ؛ بڕێک گرووپی لێکۆڵینەوەیی تورکیایی چوونە کونسوڵگەری کە نزیک بە ٣٠٠ مەتر لە گەڵ ماڵی کونسوڵی عەرەبستان لە ئەستەنبۆڵ دوور بوو، تا دیسان ئەوێ بگەڕێن و بۆ ماوەی ٥ کاتژمێر لەوێ مانەوە.


سودەکانی ڤیتامین سی | KURDPLAT\nسودەکانی ڤیتامین سی\nکوردپلات 8/16/2021 11:30:00 ص ليست هناك تعليقات\nسودەکانی ڤیتامین سی چین بۆ تەندروستی تۆ؟ شارەزایان دەڵێن کە ڤیتامین سی پارێزراوترین و کاریگەرترین ماددەی خۆراکییە. هەرچەندە چارەسەرێک نییە دژ بە هەڵامەت، سودەکانی ڤیتامین سی پێکدێت لە پارێزگاری کردن لە سیستمی بەرگری لەش، نەخۆشییەکانی تایبەت بە دڵ، کێشە تەندروستییەکان، نەخۆشییەکانی چاو، و هەتا چرچی پێستیش. زۆرترین ڕێژەی دیاریکراو کە دەبێت لە ڤیتامین سی وەربگیرێت کە نەبێتە هۆی زیان بڕی ٢٠٠٠ ملگم لە ڕۆژێکدا بۆ کەسێکی پێگەیشتوو.\nبڕی چەندێک لە ڤیتامین سی پێویستە بۆ لەش؟\nزۆرینەی لێکۆڵینەوەکان ئەوەیان سەلماندووە کە بڕی ٥٠٠ ملگم لە ڕۆژێکدا بڕێکی تەواوە بۆ بەدەستهێنانی تەندروستییەکی باش. بۆیە گەر نەتوانیت بڕێکی زۆر لە میوە و سەوزە بخۆیت، ئەوا ڕەنگە پێویستت بە ژەمە خۆراکییەکی ڤیتامین سی بێت تا جێگەی ئەوە بگرێتەوە. بەم جۆرە پێشنیاری خواردنی ٥٠٠ ملگم کراوە لە ڕۆژێکدا سەرەڕای خواردنی بڕێک لە سەوزەو میوە.\nزۆرینەی خەڵکی بەشێوەیەکی کرداری بڕی داواکراو لە سەوزە و میوە ناخۆن بەپێی بنچینە خۆراکییە پێویستەکان، لەکاتێکدا وەرگرتنی بڕی یەک پارچە لە ڤیتامین سی لەڕۆژێکدا تەندروست و کاریگەرە وکارێکی ئاسانیشە. و ئاماژەش بەوە دراوە کە تەنیا ٪١٠ بۆ ٪٢٠ی پێگەیشتووان ٩ داواکراوەکەی ڕۆژانەی خواردنی سەوزەو میوە پەسەند دەکەن.\nو لە لێکۆڵینەوەکان ئاماژە بەوە دراوە کە وەرگرتنی ٥٠٠ ملگم لە ڤیتامین سی لە ڕۆژێکدا هیچ کاریگەرییەکی نەرێنی نییە جگە لەوەی هەندێ کات ڕەنگە ببێتە هۆی ئازاری سک. لەبەرئەمەیە وا پەسەندترە کە بڕێکی کەمکراوەی بێ ترش لە ڤیتامینەکە وەربگیرێت. زۆرترین بڕی تەندروست لە ڤیتامین سی لەڕۆژێکدا ٢٠٠٠ ملگمە، و ڕیکۆردێکی پێشبڕکێی گەورە بە چەندین بەڵگەی بەهێز سەلماندویەتی کە بڕی ٥٠٠ ملگم لە ڕۆژێکدا تەواو تەندروستە.


2019-12-05 [10:04 AM]\nد. دلاوەر خالید ئاژگەیی، نوێنەری حکومەتی هەرێمی کوردستان لە یەکێتی ئەوروپا، بەشداری لە کۆبووونەوەیەکی تایبەتی\nسندوقی هاریکاری مەداد بۆ پرسی پەنابەرانی سوری لە کۆمسیۆنی ئەوروپا کرد. لە کۆبوونەوەکەدا نوێنەری وڵاتانی ئەندام لە یەکێتی ئەوروپا و باڵیۆزی وڵاتانی دراوسێی سووریا تێدا بەشدار بوون.\nد. دلاوەر ئاژگەیی وتارێکی پێشکەش کرد و تیشکی خستەسەر پرسی پەنابەرانی سووری لە هەرێمی کوردستان. ئاماژەی بەوەکرد کەوا لە ئێستادا 95% ی پەنابەرانی سووری لە هەرێمی کوردستان نیشتەجێن، ئەمە لە کاتێکدا کە پێشتر هەرێمی کوردستان زیاتر لە 350000 پەنابەری سوری لە خۆگرتبوو. وە لە دوای هاتنی شەپۆڵی نوێی پەنابەران لە سوریا تاکو ئێستا زیاتر لە 18000 کەسیان ڕوویان لە هەرێمی کوردستان کردووە.\nلە درێژەی وتارەکەیدا، د. دلاوەر ئاژگەیی داوای لە وڵاتانی ئەوروپا کرد کە بەدەنگ هاوکاری و یارمەتیدانی ئەو ئاوارەو پەنابەرانەوە بێن کە لە هەرێمی کوردستان نیشتەجێن کە ژمارەیان بە گشتی دەگاتە 1.5 ملیۆن ئاوارەی ناوخۆ و پەنابەری سوری.\nهاوکات باسی لە هەوڵ و پلان و ئامادەکاریەکانی حکومەتی هەرێمی کوردستان کرد بۆ بەدەنگەوەهاتنی هەزارەها ئاوارەی ڕۆژئاوای کوردستان. هەروەها پلانی ئامادەکراوی ناوەندی هاوبەشی هەماهەنگی قەیرانەکانی حکومەتی هەرێمی کوردستانی بەسەر سەرجەم وڵاتانی ئەندامی بەشدار لە کۆبوونەوەکە و کۆمسیۆنی ئەوروپا دابەش کرد کە بووە جێگەی سەرەنج و تێڕوانینی بەشداربووان.\nئەم کۆبوونەوەیە لە چوارچێوەی ئامادەکاری یەکێتی ئەوروپا دێت بۆ ساڵی داهاتوو 2020 وە بڕیارە لە پلانەکە گرنگی بە داواکارییەکانی هەرێمی کوردستان بدرێت و هاوکاری ئەو ئاوارەو پەنابەرانە بکرێت کە هەرێمی کوردستان لەخۆی گرتوون.\nشایەنی باسە سندووقی هاریکاری مەداد بریتییە لە کۆکردنەوەی هاریکاری وڵاتانی یەکێتی ئەوروپا و کۆمسیۆنی ئەوروپا کە تایبەتە بە قەیرانەکانی سووریا و بە مەبەستی بەدەنگەوەهاتنی ئەو وڵاتانەیە کە ئاوارەی سووریان لە خۆگرتووە.\nمەداد لە ساڵی 2015دا پێکهێنراو لەو ماوەیەدا نزیکەی 1.5 ملیارد یۆرۆ هاریکاری کۆکردۆتەوە. مەداد لە ساڵانی ڕابردوودا چەند پرۆژەیەکی لە عێراقدا ئەنجامداوە کە زۆربەیان لە هەرێمی کوردستان بوون و بڕیارە پرۆژەی زیاتریش لە ئاییندە ئەنجام بدات.


سكۆدا ئۆتۆمبێلێكی ئابورییانەی ناوازە ئاشكرا دەكات\n19/11/2021 181 جار خوێندراوه‌ته‌وه\nكۆمپانیای سكۆدا خۆی بۆ راگەیاندنی ئۆتۆمبێلێكی نوێی Slavia ئامادە دەكات كە یەكێك دەبێت لە ئۆتۆمبێلە هەرە ئابورییانە و كردارییەكان.\nئۆتۆمبێلەكە لە رووی كەم بەكارهێنانی سوتەمەنییەوە بە ركابەری ئۆتۆمبێلەكانی Rapid ی كۆمپانیای سكۆدا دەناسرێت، بەڵام لە رووی شێوازەوە لە ئۆتۆمبێلەكانی راپید سەردەمییانە و سەرنجڕاكێشترە.\nبۆدی ئۆتۆمبێلەكە هاوشێوەی بۆدی ئۆتۆمبێلی Volkswagen Virtus دەبێت، درێژییەكەی 4 مەتر و 54 سانتیممەترە، پانییەكەی 175 سانتیممەتر و بەرزییەكەی 148 سانتیممەتر و مەودای نێوان تایەكانی 265 سانتیممەترە.\nلە ناوەوەی ئۆتۆمبێلەكە شاشەیەكی لەمس بە قەبارەی 8 ئینج هەیە كە سیستەمێكی پێشكەوتوی مەڵتی میدیا كارپێدەكات و ساردی و گەرمكەرەوەی كوشنەكانی هەیە، هەروەها خاوەنی تایبەتمەندی كامێرا و سنورداركردنی خێراییە و تایبەتمەندی رۆیشتن بە رێگا سەخت و دژوارەكانی هەیە.\nبزوێنەری ئۆتۆمبێلەكە لە جۆری TSI دەبێت كە فراوانییەكەی 1.0 لیترە و كێشی 115 ئەسپی هەیە، جۆرێكی تر بزوێنەری هەیە كە فراوانییەكەی 1.5 لیترە و كێشی 150 ئەسپی هەیە و ئەم بزوێنەرانە بە گێڕێكی میكانیكی و ئۆتۆماتیكی 6 گێڕ كار دەكەن.


ئەورووپا.. "تەنها ئەوانەی بەڵگەنامەی وەرگرتنی ڤاکسینیان هەیە مۆڵەتی گەشتکردنیان پێدەدرێت"\nکۆمیسیۆنی یەکێتیی ئەورووپا، ئەوەی ئاشکرا کرد بەڵگەنامەی وەرگرتنی ڤاکسین کە بڕیارە لە هاوینی ئەمساڵەوە لە کاتی گەشتی نێوان وڵاتانی ئەندامی یەکێتییەکەدا بەکاربهێندرێت، ئەگەر بۆ ئامانجێکی دیکە سوودی لێوەربگیردرێت ئەوا پێویستە گۆڕانکاری لە یاساکانی ناوخۆی یەکێتی ئەورووپادا بکرێت.\nلەو بارەیەوە ئەندامی کۆمیسیۆنی یەکێتی ئەورووپا، دیدیەر رەیندەرس دەربارەی کارەکانی لیژنەی دادپەروەری و ئازادییە مەدەنییەکان لە پەرلەمانی ئەورووپا، دەربارەی بەڵگەنامەی وەرگرتنی ڤاکسین، زانیاری خستەڕوو.\nدیدیەر رەیندەرس، ئەوەشی ئاشکرا کرد کە ئامانجیانە پێش هاتنی وەرزی هاوین لەڕێی ئەم بەڵگەنامەیەوە ئاسانکاری بۆ گەشتەکانی ناوخۆی یەکێتی ئەورووپا بکەن، تیشکیشی خستە سەر ئەوەی کە ئەم بەڵگەنامەیە تەنها لە کاتی گەشتکردندا بەکاردەهێندرێت.\nناوبراو، جەختی لەوەشکردەوە کە بەکارهێنانی بەڵگەکە لە چالاکییە کولتوورییەکان، یارییە وەرزشییەکان و چالاکییەکانی دیکەدا پێویستی بەوەیە کە یاساکانی وڵاتانی ئەندامی یەکێتیی ئەورووپا لەگەڵ بەکارهێنانەکەدا بگونجێندرێت.\nئەندامەکەی کۆمیسیۆنی یەکێتی ئەورووپا، باسی لەوەشکرد کە پلانیان وایە ئەم بەڵگەنامەیە هەتا وەرزی هاوین ئامادەبێت.\nڤاکسین یەکێتی ئەورووپا\nپێشنیازی كۆمیسیۆنی یه‌كێتیی ئه‌ورووپا سه‌باره‌ت به‌و كه‌سانه‌ی ڤاكسینیان وه‌رگرتووه


لایەنەكان زانیاری جیاواز دەدەن لەسەر دواخستنی كۆبونەوە پێنج قۆڵیەكان ئەگەرچی پێشتر وا ڕاگەیەنرابوو كە یەكێتی نیشتمانی داوای دواخستنی كۆبونەوە پێنج قۆڵیەكەی ئەمڕۆی كردووە.\nفازڵ میرانی، سكرتێری مەكتەبی سیاسی پارتی دیموكراتی كوردستان دەڵێت، چوار لایەنەكە پەیوەندییان بە دكتۆر فوئاد حسێن سەرۆکی دیوانی سەرۆکایەتی هەرێمەوە کردووە کەسەرپەرشتیاری كۆبونەوەكانە و داوای دواخستنی كۆبونەوەكەیان كردووە.\nپارتی دیموکراتی کوردستان: چوار لایەنەكە داوای دواخستنی كۆبونەوەكەیان كرد.\nكۆمەڵی ئیسلامی: یەكێتی داوای دواخستنی كۆبونەوەكەی كرد\nیەكێتی نیشتیمانی كوردستان: ئێمە داوامان نەكردووە و هەمووان بووین.\nلای خۆیەوە ڕێبوار حەمەد وتەبێژی فەرمی كۆمەڵی ئیسلامی كوردستان ڕەتی دەكاتەوە ئەوان خواستی دواخستنی كۆبونەوە پێنج قۆڵیەكانیان هەبوبێت دەڵێت لەسەر داوای یەكێتی نیشتمانی كوردستانئەم کۆبوونەوەیەی ئەمڕۆ دواخراوە.\nلەبەرامبەردا یەكێتی نیشتمانی كوردستان ڕەتی دەكاتەوە ئەوان پێشنیاری دواخستنی كۆبونەوە پێنج قۆڵیەكانیان هەبوبێت.\nسەعدی پیرە ئەندامی مەكتەبی سیاسی یەكێتی نیشتمانی كوردستان و ئەندامی شاندی دانوستانكاری ئەو حیزبە دەڵێت یەکێتی داوای دواخستنی كۆبونەوە پێنج قۆڵیەكانی نەكردووە، خۆ ئەگەر بابەت ئەوەیە كەیەكێتی داوای كردووە خوا دەكات دەگەینە ئەنجامێكی باش وەک دەڵێت " ئەو شەرەفە با هەمووی بۆ یەكێتی بێت."\nلە 19ی مانگی هەشتەوە كۆبونەوە پێنج قۆڵیەكان لەنێوان (پارتی دیموكراتی كوردستان، بزووتنەوەی گۆڕان، یەکێتی نیشتمانی کوردستان، یەكگرتووی ئیسلامی، كۆمەڵی ئیسلامی) لەسەر پرسی سەرۆكایەتی هەرێمی كوردستان ئەنجامدەدرێت بەڵام تائێستا لەوبارەیەوە نەگەیشتونەتە ئەنجام.\nزانیاری زیاتر لە دەقی ڕاپۆرتەکەی ژیار محەمەد پەیامنێری دەنگی ئەمریکادایە:


"هەولێر و بەغدا لەسەر هەناردەکردنەوەی نەوتی کەرکووك رێکدەکەون"\nهەردوو حکوومەتی هەرێمی کوردستان و عێراق نزیکن لە گەیشتن بەڕێککەوتن لەبارەی هەناردەکردنی نەوتی کەرکووك.\nرۆژنامەی فاینانشیاڵ تایمز، لەزاری چەند سەرچاوەیەك بڵاویکردووەتەوە "هەولێر و بەغدا گفتوگۆی فراوانیان لەبارەی دەستپێکردنەوەی هەناردەکردنی نەوتی کەرکووك لە رێگەی بۆڕی نەوتی کوردستان - جەیهان دەستپێکردووە".\nرۆژنامەکە دەڵێت "ویلایەتە یەکگرتووەکانی ئەمەریکا بۆ پڕکردنەوەی بۆشایی نەوتی ئێرانی لە بازاڕەکاندا، فشاری خستووەتە سەر بەغدا بۆ گەیشتن بە رێککەوتن لەگەڵ هەولێر و هەناردەکردنی 200 بۆ 400 هەزار بەرمیل نەوتی رۆژانە لەڕێگەی بۆڕی کوردستانەوە کە 70%ـی لەلایەن کۆمپانیای رووسنەفتەوە خاوەنداریەتی دەکرێت".\nفاینانشیاڵ تایمز لە زاری سەرچاوەیەکی ئاگاداری نێو کۆبوونەوەکان ئاشكرای كردووە "تا کۆتایی ئەم مانگە هەولێر و بەغدا لەسەر هەناردەکردنەوەی نەوتی کەرکووك رێکدەکەون".\nلەلایەکی دیکەوە، مارتن وار، کۆنسوڵی گشتی بەریتانیا لە هەولێر لە تویتێکدا نووسیویەتی "لە چەند مانگی رابردوودا لەندەن، بەغدا و هەولێری لەسەر گەیشتن بە رێککەوتن هاندەدا و لە ئەگەری گەیشتن بە رێککەوتن، کاریگەری لەسەر داهاتووی پەیوەندییەکانی هەردوولا دەبێت".\n05 چوار ساڵ بەسەر کۆمەڵکوژی کۆبانێدا تێپەڕ دەبێت


لێدوانی بەکارھێنەر:پێشین - ویکیپیدیا، ئینسایکڵۆپیدیای ئازاد\nبەخێرھاتی بۆ ویکیپیدیا پێشین!\nویکیپیدیا ئینسایکڵۆپیدیایەکی ئازادی ئینتەرنێتییە کە بە دەستی بەشداربووانی خۆبەخشەوە لە سەرانسەری جیھاندا پێکدێت. سەیرکردن، لەبەرگرتنەوە و بەکارھێنانەوەی ناوەرۆکی ویکیپیدیا ئازادە. ویکیپیدیا دەستەی نووسەران یان چاودێرانی تایبەتی نییە و ھەموو کەس لە سەر ئینتەرنێت دەتوانێت دەستکاری و چاودێریی وتارەکانی بکات. ئەم ویکیپیدیایە کە بە شێوەزاری ناوەندی (سۆرانی) لە زمانی کوردی (Central Kurdish Branch) دەنووسرێت، لە ٢٠٠٩ەوە لە ویکیپیدیای کوردیی باکووری (کورمانجی) بە ھۆی چەند کێشەی تەکنیکی و زمانەوانییەوە جیا بووەتەوە و ئێستا ٢٦٬٥٣٩ وتار و ١١٦ بەشداربووی چالاکی ھەیە.\n«محمد طە لێدوانی محمد طە ١٤:٤٨, ٢ کانوونی دووەم ٢٠١٣ (UTC)\n١ بەخێر ھاتن\nکاکە پێشین بەخێرھاتنت ئەکەم بۆ ویکی پیدیای کوردی، کاکە ڕێز دەگرم لە بەشداری کردنت لێرە، ئیشەڵڵا کە ھەر بەردەوام بیت. مادیوتووێژ (١٥ی بەفرانباری ٢٧١٢) ١٠:٥٠, ٤ کانوونی دووەم ٢٠١٣ (UTC)\nزۆر سوپاس براكه‌م ان شاء الله به‌رده‌وام ده‌بم....\nکاکە پێشین تکایە وتاری سەلەفی بە پێی یاساکانی ویکیپیدیا بنووسە، ھەروەھا تکایە دەقی عەرەبی لە وتارەکەدا بە کەڵک مەھێنە. مادیوتووێژ (١٦ی بەفرانباری ٢٧١٢) ١٥:٠٢, ٥ کانوونی دووەم ٢٠١٣ (UTC)\nبراكه‌م چ شتێكی به پێی یاسا نییه؟!!\nبراكه‌م هه‌ڵه‌كان دیاری بكه تا چاكی بكه‌مه‌وه به‌ڵام تكایه ئه‌وه‌ی پێشتر زۆر كورت كرابووه‌وه، به‌خوا تێگه‌یشتنی ئه‌م ووشه‌یه زۆر زۆر پێویسته براكه‌م..\nبە سەر چاوم، فەرموو ئەمەش ھەڵەکان:\nشێوازی نووسینەکەت لایێنگرانەیە و ئەمە ھەڵەیە، ئێمە لێرە نابێت لایێنی ھیچ ڕێبازێک بگرین، بەڵکوو دەبێت ھەموو بیر و ڕاکان سەبارەت بەو بابەتە بنووسین، ھەروەھا شێوازی نووسینی وتارەکەش دەبێت سێیەم کەس بێت نەک یەکەم کەس، دەقی عەرەبیشی نابێ تێدا بێت. مادیوتووێژ (١٦ی بەفرانباری ٢٧١٢) ١٥:١٠, ٥ کانوونی دووەم ٢٠١٣ (UTC)\nباشه براكه‌م ان شاء الله ئه‌مشه‌و چاكی ئه‌كه‌م\nئیشەڵڵا مادیوتووێژ (١٦ی بەفرانباری ٢٧١٢) ١٥:١٩, ٥ کانوونی دووەم ٢٠١٣ (UTC)\nمام پێشین لێرەدا (لە ویکیپیدیادا) ئێمە تەنیا زانست و زانیاری بڵاو دەکەینەوە و دەبێ بێلایەن بین. تو پێت باشە یەکێک پەڕەیەک لە ویکیپیدیادا بنووسیە بڵێ فڵانە کەس لەعنەتی خوای لێ بێت؟ ھەر بۆیە تۆش نابێ بنووسی ڕه‌حمه‌تی خوای لێ بێت، صلى الله عليه وسلم و ... ئەمانە زانستی نین و لایەنگرانەن. کەس لێرەدا ناتوانێ بڵێ و بڕێار بدا ئێمە ھەموومان دەبێ کۆمۆنیست بین ھەر بۆیە تۆش ناتوانی بڵێی پێویسته هه‌موو موسوڵمانێك سه‌له‌فی بیت! ئەم وتارەی جنابت سەرانسەر پێ ھەڵکوتنە و تاقە ڕەخنەیەکیشی تێدا نییە. ئیتر ئاوا وتارەکە لایەنگرانە دەبێت. ئەگەر عەرەبی باش دەزانی وتاری سلفية لە ویکی عەرەبیدا وەربگێرە سەر کوردی زۆر لەو دەقەی ئێستا باشترە. سپاس.--چالاکWьтуwеж (١٦ی بەفرانباری ٢٧١٢) ١٥:٢٣, ٥ کانوونی دووەم ٢٠١٣ (UTC)\nباشه زۆر سوپاس بۆ هاوكاریتان!! منیش به‌كارهێنه‌رێكی تازه‌م ان شاء الله هه‌وڵ ده‌ده‌م له‌گه‌ڵ ویكیپیدیا بگونجێم...\nبراكه‌م به‌ڵام ئه‌گه‌ر ئه‌م شتانه‌م بۆ ڕوون كه‌یته‌وه. 1. كه ده‌وترێ (صلى الله عليه وسلم) ئه‌مه‌یان پێویسته له‌كاتی نوسینی ناوی پێغه‌مبه‌ر (صلى الله عليه وسلم) دا بووترێت ئه‌گه‌ر نا گوناهبار ده‌بین ، به‌ڵام ووتنی (ره‌حمه‌تی خوای لێبێت) ئه‌گه‌ر نه‌شووترێ ئاساییه!!\n2.به‌ڵام كه ده‌ڵێن ووشه‌ی عه‌ره‌بی به‌كارمه‌هێنه ئایا مه‌به‌ست پێی حه‌دیثه‌كانه؟ زۆر سوپاس بۆ هاوكاریتان........\nپێشین گیان بۆ وەڵامی پرسیاری یەکەم: ئەگەرچی گوناھە بەڵام چارە نیە و دەبێت نەنوسسرێت (چ عەرەبیەکەی و چ کوردیەکەی).\nبۆ پرسیارەکەی دیکەشت دەبێ بڵێم کە حەدیسەکانیش ھەر دەبێت بە کوردی بنووسرێن بەڵام ئەگەر سەرچاوەکەی دەزانی، دەتوانی سەرچاوەکەی بۆ زیاد بکەیت. مادیوتووێژ (١٦ی بەفرانباری ٢٧١٢) ٢٢:٠٣, ٥ کانوونی دووەم ٢٠١٣ (UTC)\nباشه براكه‌م ده‌ستت خۆش بێت هه‌وڵ ده‌ده‌م ان شاء الله...\nبراكانم ده‌سكاری ووتاره‌كه‌م كرد و ڕێكم خست ، ئێستاش هه‌ر ڕه‌خنه‌یه‌كتان هه‌یه ئاگادارم بكه‌نه‌وه هه‌تا چاكی بكه‌م، سوپاس گه‌ر وه‌ڵامم بده‌نه‌وه هه‌تاوه‌كو ده‌ست بكه‌م به ووتارێكی نوێ ان شاء الله....\nکاکە پێشین ماندوو نەبیت بۆ ئەو ھەموو زەحمەتەی کە لە سەر ئەو وتارە کێشاوتە، تەنھا چەند خاڵێکی گرینگی دیکە ماوە کە من ئەوانە جێ بە جێ دەکەم. مادیوتووێژ (١٧ی بەفرانباری ٢٧١٢) ١٤:١٨, ٦ کانوونی دووەم ٢٠١٣ (UTC)\nباشه براكه‌م ده‌سته‌كانت خۆش بێت...\nپێشێن گیان ئەوە بەشەکانی وتارکەم ڕێک و پێک کرد، تەنھا بەشی بیر و باوڕم بە خاڵی دانا ھەتا جەنابت کە شارەزا تری پڕی بکەیتەوە، جا ھەر بەو شێوەی کە لە بەشەکانی سەرەوەی وتارەکەدا نووسیومە درێژە بە نووسین بدە، تەنھا چاک وایە لە بیرمان نەچێت کە لە وتارەکەدا تەبلیغ نەکەین بۆ باوڕەکانمان. مادیوتووێژ (١٧ی بەفرانباری ٢٧١٢) ١٥:٢٨, ٦ کانوونی دووەم ٢٠١٣ (UTC)\nباشه براكه‌م ده‌سته‌كانت خۆش بێت ان شاء الله خه‌ریكی ده‌بم...\nپێشینگیان لەگەڵ ڕێزی زۆرم بۆ باوڕەکانت بەڵام لێرەدا ناکرێت لە وشەی "فەرمووی" کەڵک وەر بگرین، ھەروەھا دەبێت بڵێن پێغەمبەری ئیسلام نەک خوا. مادیوتووێژ (١٧ی بەفرانباری ٢٧١٢) ١٦:٢١, ٦ کانوونی دووەم ٢٠١٣ (UTC)\nباشه ده‌سته‌كانت خۆش بێت....\nسڵاو مام پێشین. من بۆ ئاخرین جار بەسەر وتارەکەدا چوومەوە و ئەوەی لایەنگرانە بوو لام برد و ھەندێکم چاکسازی تێدا کرد. ھەروەھا دەقی فەرموودەکانیشم لە پەراوێزدا ھێنا و داڕێژەی ئیسلامیشم پێ زیاد کرد. ئیتر ئاوا زۆر جوانتر و ڕازاوەتر بووە. ھەر وەک دەبینی ئێستا وتارەکە تەبلیغات نەماوە و تەنیا زانیارییە و بەس. ویکیپیدیاش کارەکەی زانیاری دانە. ئەم وتارە نموونەیەکی باش بوو بۆ جنابت کە فیری شێوازی نووسینی وتار لە ویکیپیدیادا بی. وتارەکان نابێ لە زمانی خۆمانەوە بێ بۆ نموونە کاتێک دەڵێی پێغەمبەری خوا ئەگەر جوولەکەیەک بیخوێنێتەوە وا دەزانێ مەبەست حەزرەتی مووسایە. وا بزانم ئەمە تەجرەبەیەکی باش بوو بۆ جنابت. دەستی تۆ و مادیش خۆش بێ وتارێکی زۆر جوان ھاتۆتە دەرێ. بژیت و بەردەوام بی. لەگەڵ ڕێزم.--چالاکWьтуwеж (١٧ی بەفرانباری ٢٧١٢) ١٧:٥٦, ٦ کانوونی دووەم ٢٠١٣ (UTC)\nزۆر سوپاس كاك چالاك گیان بۆ ئه‌م ده‌سكارییه جوانه، سوپاس بۆ هه‌مووتان ان شاء الله به‌رده‌وام ده‌بم...\nسڵاو. مام پێشین بە داخەوە ھەر وەکی لەوانەیە خۆشت بزانی تەختەکلیلەکەت ستاندارد نییە و ئەمە گرفتمان بۆ دروست دەکا. تکایە ویکیپیدیا:نووسینی کوردی بە باشی بخوێنەوە و تەختەکلیلی ستاندارد بەکاربێنە. ئەمانەش وەکی بزانم دەتوانن گرفتەکەت چارەسەر بکەن:\nکیبوردی کوردی نووسراوەی کاک ئاراس\nیان ئەمە، کیبوردی کوردی نووسراوەی کاک ئاراس\nزۆر سپاس.--چالاکWьтуwеж (١٧ی بەفرانباری ٢٧١٢) ٢٢:٠٣, ٦ کانوونی دووەم ٢٠١٣ (UTC)\nباشه ان شاء الله چاره‌سه‌ری ده‌كه‌م، ده‌ستت خۆش بێت...\nئەگەریش پرسیار یان گرفتێکت ھەبوو ئێمە لە خزمەتداین، بیپرسە ھەر لێرە وەڵامت دەدەینەوە.--چالاکWьтуwеж (١٧ی بەفرانباری ٢٧١٢) ٢٢:٣٣, ٦ کانوونی دووەم ٢٠١٣ (UTC)\nسڵاو مام پێشین. براکەم ئەگەر ئەتەوێ لەسەر پەڕەیەک کار بکەی و دەستکاریەکانت تاقی بکەیەوە، دەتوانی لە پەڕەی ئەزموونی خۆت کەڵک وەربگری. بۆ ئەم مەبەستە لە جیات لە پەڕەی بەکارھێنەری خۆت کەڵک وەربگری (بەکارھێنەر:پێشین) دەتوانی لە لای سەرەوە دەستی ڕاست لەسەر «پەڕەی ئەزموون» کرتە بکەی و لەوێ دەستکاریەکانت تاقی بکەیەوە. ئەم پەڕەیە ھی تۆیە و کەس کاری پێی نییە. لەگەڵ ڕێزم.--چالاکWьтуwеж (١٨ی بەفرانباری ٢٧١٢) ١١:٠٢, ٧ کانوونی دووەم ٢٠١٣ (UTC)\nباشه زۆر سوپاس كاكه چالاك...\nوەرگیراو لە «https://ckb.wikipedia.org/w/index.php?title=لێدوانی_بەکارھێنەر:پێشین&oldid=281407»\nئەم پەڕەیە دواجار لە ١٨:٤٣ی ١ی تشرینی یەکەمی ٢٠١٣ نوێ کراوەتەوە.


ئوردن ئاماده‌کاری بۆ شیانی هێرشی کیمیاوی بۆ سه‌ری ده‌کات\nحکومه‌تی ئوردن ده‌ڵێت ئه‌و ئاماده‌یه مامه‌ڵه له‌گه‌ڵ شیانی هه‌ڕه‌شه‌ی چه‌کی کیمیاوی سوریادا بکات، که به به‌رده‌وامی شه‌ڕ له سوریای هاوسێی ئه‌و هه‌ڕه‌شه‌یه‌ی هێناوه‌ته گۆڕێ، به‌ڵام هاوکات ئاماژه‌ی ئه‌وه ده‌دات ئوردن بۆ پاراستنی له خۆی ناچێته پاڵ هیچ لایه‌ن و هاوبه‌ندیـیه‌که‌وه.\nئوردن و ڵاته یه‌کگرتووه‌کانی ئه‌مه‌ریکا و هه‌روه‌ها وڵاتانی دیکه نیگه‌رانی و مه‌ترسی ئه‌وه‌یان ده‌ربڕیوه به‌شـار ئه‌سه‌دی سه‌رۆکی سوریا، وه‌ک دواچاره‌ی بۆ مانه‌وه‌ی ڕژێمه‌که‌ی په‌نا بۆ به‌کارهێنانی چه‌کی کیمیاوی به‌رێت.\nله‌و باره‌یه‌وه سه‌میح ئه‌لماعایته وه‌زیری ڕاگه‌یاندنی ئوردن ورده‌کاری نه‌دا له‌سه‌ر توانای وڵاته‌که‌ی بۆ به‌ره‌نگاربوونه‌وه‌ی هه‌ڕه‌شه‌ی هێرشی کیمیاوی سوریا.\nئه‌مڕۆ یه‌کشه‌ممه ئاژانسی هه‌واڵه‌کانی فه‌رمی ئوردن په‌تارا ئه‌م لێـدوانه‌ی وه‌زیری ڕاگه‌یاندنی ئوردنی بڵاوکرده‌وه.\nهاوکات به‌رپـرسـانی دیکه‌ی ئوردن گوتوویانه پـسپـۆڕانی وڵاته یه‌کگرتووه‌کانی ئه‌مه‌ریکا و به‌ریتانیا مه‌شق و ڕاهێنانیان به ئوردن کردووه بۆ پاراستنی هاوڵاتیانی ئوردن ئه‌گه‌ر هاتوو هێرشی کیمیاویان کرایه سه‌ر.\nهه‌روه‌ها وه‌زیری ڕاگه‌یاندنی ئوردن گوتیشی قه‌یرانی 21 مانگه‌ی سوریا گوشـارێـکی زۆری خستووه‌ته سه‌ر ژێر خانی وڵاته‌که‌ی، وه هه‌تا ئێسـتا 275 هه‌زار ئاواره‌ی سوری ڕوویان له ئوردن کردووه.


گفتوگۆی بۆپێشەوە لەگەڵ: تاهیر حەسەن، وەلید عومەر و ئاسۆ شابان… – hkkurdistan\nHome 6 ئەرشیفی بابەتەکان 6 گفتوگۆی بۆپێشەوە لەگەڵ: تاهیر حەسەن، وەلید عومەر و ئاسۆ شابان…\n” هێرشی دەوڵەتی تورکیاو ئایندەی ناوچە کوردنشینەکانی سوریا”\nگفتوگۆی بۆپێشەوە لەگەڵ تاهیر حەسەن، کادری کۆمۆنیزمی کرێکاریی سەبارەت بە هێرشی دەوڵەتی تورکیاو ئایندەی ناوچە کوردنشینەکانی سوریا\nبۆپێشەوە: ڕژێمی تورکیا، بە پاساوی پاراستنی سنوورەکانی وجەنگ لە دژی تیرۆریزم و گێڕانەوەی ئاوارەکان ودروستکردنی ناوچەیەکی ئارام بۆیان، هێرشی کردە ناوچە کوردنشینەکانی سوریا. تاچەند ئەوپاساوانەی دەوڵەتی تورکیا، هۆکارن بۆ ئەم هێرش وئۆپەراسیۆنە سەربازییە؟.\nتاهیر حەسەن: پووچی و ڕیسوایی ئەوبەهانانە زۆر لەوە ئاشکراترە، تا ئینسان پێویستی بە بەڵگەهێنانەوە هەبێت بۆئاشکراکردنی ناوەڕۆکی کۆنەپەرستانەو دژی ئینسانیەکەی. ئێوە سەیرکەن، بە پێشچاوی هەشت ملیارد ئینسانەوە، هێزێکی زەبەلاحی پڕچەک، بەسەدان هەزار سەربازو تۆپ وتانکەوە، بەپێشرەوی دەیان هەزار چەکداری بەکرێگیراوی سەلەفی هەوسارپچڕاوەوە، زەوی و ئاسمانی کۆمەڵگەیەک تەنانەت بە چەکی قەدەغەکراوی نێودەوڵەتی ئاگرباران دەکەن، ماڵوحاڵی سەدان هەزار خێزان، کە بەچنگەکڕێ بژێوی ژیانیان پەیدا دەکەن خاپوور دەکەن. قوتابخانەو خەستەخانەکان لەگەڵ خاک یەکسان دەکەن، لاشەی ناسکی منداڵان بەچەک فۆسفۆڕ دەسوتێنن، سەدان هەزار خێزان ناچار بەبەجێهێشتنی ماڵوحاڵیان دەکەن. دەیان هەزار ئینسان بریندارو کەم ئەندام دەکەن. هەر ئێستا بەکرێگیراوە ئیسلامیە داعشیەکانیان ماڵی خەڵک تاڵان دەکەن و بۆ شڕەخۆری کەوتونەتە فەرهودی ماڵەچۆڵکراوەکانی ئەوناوچانە!.\nئەگەر کەسێک ویژدانی بەبەرژەوەندیەک نەفرۆشتبێ، باوەڕ بەوە دەکات. دەوڵەتێک کە خۆی سەرچاوەی ئاوارەبوونی خەڵک بێت، چارەسەری ئاوارەیی بکات؟!. دەوڵەتێک کە خۆی بەبەرچاوی دنیاوە لانکەی پشتیوانی ڕەشترین هێزی تیرۆریستی وەک داعش بووبێت، تا ئەو ڕادەیەی کە وەزیری دەرەوەی پێشووی تورکیاش دانی پێدا بنێت، ئێستالە سەنگەری دژی تیرۆردا بێت؟!. دەوڵەتێک کە خۆی سەرچاوەی نا ئارامی بێت لە ناوچەکەدا، چۆن دەکرێت دامەزراندنی ناوچەیەکی ئارامی بە جدی لێ وەربگیرێت!. ئەمانە بەهانەی زۆر پووچ و ڕەزیلانەن، لەوەش ڕەزیلانەترو شەرمئاوەرتر، ئەوەیە کە ئەمریکاو غەرب ڕۆژی سەدجار ئەوە دووپات دەکەنەوە، کە لەنیگەرانیەکانی دەوڵەتی تورکیا تێدەگەن ولەبەرچاوی دەگرن!!. بەڵام لەئاست دڵەڕاوکێ و نیگەرانیەکانی چەندین ملیۆن ئینسان لەکوردستانی سوریا کەڕو لاڵن!. ئەو ڕاستیە ئێستا ئیتر لە کەس شاراوە نییە کە حکومەتەکەی ئەردۆگان گەورەترین هاوکارو پشتوپەنای دەسەڵاتی ڕەش و تیرۆریستی خەلافەتی داعش بوو. سەدان هەزار چەکداری داعش لە سنوورەکانی تورکیاوە دەچوونە کوردستانی سوریاو عێراق، بریندارەکانی داعش لە تورکیا چارەسەر دەکران. هەر ئێستا زیاتر لە ٢٥ هەزار چەکداری بەکرێگیراوی سەلەفی (لەژێر ناوی سوپای سوریای ئازاد)دا خستۆتە پێش سوپاکەیەوە، کە هەموویان داعشن!.\nکەسێک ناپرسێت باشە دەسەڵاتی خۆجێی لە کوردسانی سوریا چ خروقاتێکیان بەرامبەر سنوورەکانی تورکیا کردووە؟!. ئایا فیشەکێک ڕووەو سنوورەکانی تورکیا تەقێندراوە؟!. ئایا خەڵکێک لە ئەنجامی گوللەبارانی سەر سنوورەکانەوە ماڵی خۆیان جێهێشتووە؟!. ئایا بەڵگەیەک لەبەر دەستدایە، کە لەسنورەکانی کوردستانی سوریاوە ئەمنیەت و ژیانی خەڵکی ناوچەکانی دراوسێ خرابنە مەترسی؟!. بەڵام لەبەرامبەردا حکومەتە بۆرژوا فاشستەکەی ئەردۆگان هەموو ڕۆژێک بەسەدان بۆمب ومووشەک کوردستانی سوریا وێران دەکات. بە پێش چاوی کامێراکانی میدیا جیهانیەکانەوە، جێگایەک نا ئارام و وێران دەکات، کە ڕەنگە بە بەراورد بە ناوچەکانی تری سوریا، تەنیا جێگایەک بووبێت، کە منداڵان دەچوونە قوتابخانەو گڵۆپی کۆڵانەکانی دەسوتان و خەبەرێک لە مافەکانی ژنان هەیە. پرسیار ئەوەیە لەشکری کۆنەپەرستی تورکیا لە وڵاتێکی ترو لەو دیو سنوورەکانی خۆیەوە چ دەکات؟. ئەو بەهانانەی دەوڵەتی تورکیا گوێگرێک پەیدا ناکات، ئامانجی پشتی پەردەی ئەم سیاسەتە کۆنەپەرستانەیەی حکومەتە فاشستەکەی ئەردۆگان زۆر لەوە مەترسیدارترەو یەخەی کوردستانی عێراقیش دەگرێت ئەگەر بۆی بچێتە سەرو لەجێگای خۆی دانەنرێتەوە.\nبۆپێشەوە: وەک دەزانین هێرشی حکومەتی تورکیا بۆ سەر کوردستانی سوریا، بە ئاگاداری وڕەزامەندی ئەمریکاو ڕووسیا بوو. هۆکار چییە ئەمریکا دوای پێنچ ساڵ لە ستایشی یەپەگە و هەسەدە و هاوکاریان لەگەڵ یەکتر لەشەڕی داعشدا، ڕۆژئاوای جێهێشت و ڕێکەوتنی لەگەڵ ئەردۆگان کرد بۆ هێرش بۆ سەر ناوچە کوردنشینەکانی سوریا؟\nطاهر حسن: ئەوەی کە لای کەس شاراوە نییە، ئەوەیە کاتێک دەستی حکومەتی فاشستی تورکیا بۆ هێرشی بۆسەر کوردستانی سوریا ئاوەڵا بوو، کە چرای سەوزی ئەمریکاو ڕووسیای بۆ هەڵکرا. بەڵام چرای سەوزی ئەمریکاو ڕووسیا وەک یەک نین، تەنیا ڕەنگەکانیان لەیەک دەچێ. ئەمریکا بە ئارەزووی دڵی خۆی نەبوو کە سوریای جێهێشت، بەڵکو ناچاربوو. ئەو لێکدانەوەیە منداڵانەیە کە پێی وایە چوونە دەرەوەی هێزەکانی ئەمریکا لە سوریا سیاسەتی سەرشێتانەی ئیدارەی ترامپە!. مەسەلەی جەوهەری ئەوەیە، کە سیاسەت و ئیستیراتیجی سیاسی وسەربازی ئەمریکا لەڕۆژهەڵاتی ناوەڕاستدا شکستی خواردووە. ئەم شکستەش هی ئەمڕۆ نییە. لە سەرەتای دەورەی دووەمی ئیدارەی (جۆرج بووش) ی کوڕەوە دەستپێدەکات تا دەگات بە ئەمڕۆ. پاشەکشەی ئێستای ئەمریکا لە سوریا، ئاکامی ئەو شکستە سیاسی وسەربازیەیە کە بە جەنگی ئەفغانستان دەستی پێکرد تا دەگات بەعێراق وسوریا. ئێستا ئیتر دنیای تاک جەمسەری جیهانی کە بە کۆتاییهاتنی جەنگی سارد لە کۆتایی دەیەی هەشتاکانی سەدەی ڕابردوودا دەستی پێکرد، نییە.\nڕووسیا و چین لەقوتبێک و ئەمریکاو ئەورپاو غەرب لە قوتبی بەرامبەر خەریکن لە هاوسەنگی هێزی جیهانی ئێستایاندا هاوکێشە سیاسیەکان و ناوچەکانی نفوزیان لە دنیادا پێناسە دەکەنەوە. ڕووسیا ئێستا بە کردەوە خاوەن ماڵی سەرەکیە لەسوریا، ئەمریکا وەک میوانێکی شکستخواردوو، بە تایبەتی دوای تەواوبوونی شەڕی داعش، هۆیەک بۆ مانەوەی لە سوریا نییە، دەبوو بڕوا. ڕێکەوتنی لەگەڵ تورکیادا، کە زیاتر لە دەهەیەکە حکومەتەکەی ئەردۆگان لە نێوان ڕوسیا وئەمریکادا یاری دەکات، هەوڵێک بوو لەو ڕاستایەدا، کە تورکیای ئەندامی ناتۆ زیاتر نەخزێتە کەمپی ڕووسیاوەو وەک هاوپەیمانی ئەمریکاو غەرب بمێنێتەوە.\nبەڵام پێش ئەوەی مرەکەبی ڕێکەوتنەکەی ئەمریکا لەگەڵ حکومەتەکەی ئەردۆگان وشکبێتەوە، ڕووسیا ئەردۆگانی بۆ لای خۆی کێش کرد و تێی گەیاند، کە ئەگەر بیەوێت لە سوریادا پەنجە بکات بە ئاودا بەبێ ڕەزامەندی ڕووسیا ناکرێت. لێرەدا یەپەگە وهەسەدە کەئومێدی سیاسیان تا ئێستاشی لەگەڵدا بێت لەسەر سیاسەتی ئەمریکا هەڵچنیوە، دەبنە قوربانی.\nهەرچەندە لەسەر ناوچەکانی نفوز لە ڕۆژهەڵاتی ناوەڕاستدا، ململانێی زلهێزە ئیمپریالیستەکان دەتوانێت زۆر بە خێرایی هاوسەنگی هێزەکان بگۆڕێت و لەگەڵ خۆیدا هەلومەرجی سیاسی ناوچەکە قڵپبکاتەوە، بەڵام سەرباری ئەمانە، ئاماژەکانی تا ئێستا وا نیشان دەدات، کە قەیرانی سووریا بەرەو کۆتایی بڕوات. لاشەی هەلاهەلای سوریا کەوتۆتە بەردەم کەڵبەی خوێناوی چەندین هێز و هەر یەک خەریکە بەشی خۆی لێ دەپچڕێ. بەپێی ئەو ڕێکەوتنانەی کە تا ئێستا کراوە. ڕژێمی تورکیا تەواوی کوردستانی سوریا بۆ خۆی دەبات و زیاتر لە سێ ملیۆن ونیو ئاوارەی ناوچەکانی تری سوریا لەوێ جێگیر دەکات، کە لە نێویاندا سەدان هەزار چەکداری سەلەفی داعشی هەن. بەم شێوەیە ئەو پاکتاوە قەومیەی کەچەندین ساڵە پارەی لەسەر خەرج دەکات لەماوەیەکی زۆر کەمدا بەدەستی دێنێ. لەبەرامبەردا یەپەگەو هەسەدە کە زیاتر لە یانزە هەزار قوربانی و دەیان هەزار برینداریان لە جەنگی قارەمانانە لەدژی داعشدا دا، نەک هەر نابنە خاوەنی هیچ، بەڵکو تەنانەت دانیشتن لە ماڵەکانی خۆشیان پێ ڕەوا نابینن!.\nبۆپێشەوە: چۆن دەڕوانیتە ڕێکەوتنی ئەمریکاو تورکیاو هاوکات ڕێکەوتنی سوریاو ڕوسیا و دواجاریش ڕێکەوتنی ڕوسیاو تورکیا کە ٢٢ی ئەم مانگە ئیمزاکرا؟. پاشان پێت وایە کوژرانی ئەبوبەکر بەغدادی کاریگەری لەسەر ئەو ڕێکەوتنانە ببێت؟.\nطاهرحسن: ڕێکەوتنی سوریاو ڕووسیا ڕابردویەکی کۆنتری هەیە. هەر لە سەرەتای دەستپێکردنی ئەوەی پێی دەڵێن بەهاری عەرەبیەوە، ڕووسیا سوریای کرد بەدەروازەی تەواجدی سیاسی وسەربازی خۆی لە ڕۆژهەڵاتی ناوەڕاستدا، لە ئەوروپاش ئۆکرانیای کرد بە دەروازە بۆ هێزنواندن لە ئەوروپای ڕۆژهەڵاتداو خۆنمایشکردن بە وێنەی قوتبێکی جیهانی دوای جەنگی سارد. ڕێکەوتنی تورکیاو ڕووسیا خستنە سەر کاغەزی ئەو هاوکێشەو هاوسەنگی هێزەیە کە ئێستا لەسەر زەوی سوریا هەیە. من پێشتر وتم ڕێکەوتنی ڕوسیاو تورکیا بە کردەوە بووە ئەڵتەرناتیڤی ڕێکەوتنی تورکیاو ئەمریکا.\nوەرن با پێکەوە بڕێک بگەڕێینەوە بۆ دواوەو بچینەوە بۆ سەرەتای سەرهەڵدانی قەیرانی سوریا. دوای ئەوەی کە خۆپیشاندان و خرۆشانی هەقخوازانەی خەڵکی دەست تەنگ و بەشمەینەتی سوریا بە ساوایی لەباربراو چەندین هێزی جیهانی وناوچەیی بەناڕەوا خۆیان خزاندە سوریاوەو خەڵکی خرۆشاویان بەدەستی بەستراوەوە ناردەوە بۆ ماڵەوە، ڕژێمی دیکتاتۆری ئەسەد بەمەبەستی کەمکردنەوەی بەرەکانی جەنگ بەڕووی سوپاکەیدا، کوردستانی سوریای چۆڵ کرد. لەم کەتەدا یەپەگە فرسەتی ئەوەی بۆ هەڵکەوت بە خێرایی ناوچەکانی کوردستان پڕ بکاتەوەو دەسەڵاتێکی خۆجێی لەو ناوچانەدا دامەزراند. کە ئینسان دەتوانێت لەنێو مەئسات و مەرگەساتی ناوچەکانی تردا، دەست بخاتە سەر چەندین لایەنی موسبەت و ئینسانی کردەوەکانی ئەو دەسەڵاتە. ئێستا و لەدوای تەواوبوونی جەنگ لەدژی داعش، بە پیلانێکی دژی ئینسانی زلهێزە بۆرژوا ئیمپریالیستەکان، دەیانەوێ قەیرانی سوریابە یەک کاسەکردنەوەی دەسەڵات بە قازانجی ڕژێمی بەعس یەکلایی بکەنەوە. بۆ ئەمە خەریکن خەڵکی کوردستانی سوریا دەخەنە نێوان دوو بەرداشتی لەناوچوونەوە. یان شەڕکردن تا مردن، یان چۆڵکردنی کوردستان بۆ سەدان هەزار چەکداری هەوسارپچڕاوی سەلەفی بەکرێگیراوی تورکیا.\nمن پێم وایە ئەم چارەنووسە ڕۆژێک یەخەی هەرێمی کوردستانی عێراقیش دەگرێ. ئەوە دەسەڵاتی پووچ و فاسدو داوەشاوی عێراقە کە شانسی درێژکێشانی تا ئێستای بە وەزعیەتی هەڵواسراوی هەرێمی کوردستان داوە. دەنا هەرکاتێک خۆی کۆکردەوە بە دانی تیژ گاز دەگرێ. ڕووداوی ١٦ ئۆکتۆبەر هەوڵێکی بۆرژوا ناسیونالیستی ئیسلامی عێراقی بوو بۆ یەک کاسەکردنەوەی دەسەڵات لە عێراقدا، نەک شتێکی تر.\nدەربارەی کاریگەری کوژرانی ئەبو بەکر بەغدادی لەسەر ڕێکەوتنەکان، من پێم وایە هیچ کاریگەریەکی نابێت. بەغدادی بە کردەوە دەمێکە مردووە. ئەم هەرایەی ئێستای ئیدارەکەی ترامپ جگە لە هەڵمەتێکی ڕاگەیاندن بۆ کەمکردنەوەی فشارەکانی دیموکراتەکان شتێکی تر نییە. ترامپ دەیەوێ بە کوشتنی بەغدادی بە دیموکراتەکان بڵێ کە، منیش هیچم لە ئۆباما کەمتر نییە.\nئەوە بێجگە لەوەی کە پەیامێکیشە بۆ ڕووسیا، کە لەو شوێنەی تۆ دەسەڵاتی ڕەهات هەیە، ئێمە توانای گێڕانی مانۆڕمان هەیە.\nبۆپێشەوە: دەنگێک لە ناو ڕیزەکانی بزووتنەوەی ناسیونالیزمی کورد وتەنانەت لە ئاستێکی فراواندا بەرز بۆتەوەو بەو پەڕی بێزاریەوە هاوار دەکات ئەمریکا و ڕووسیاپشتیان لە کورد کرد. تۆ لەو بارەیەوە دەڵێی چی؟.\nطاهرحسن: جادەستەی فەرمانڕەوای ئەمریکا و ڕووسیا کەی ڕوویان لە خەڵکی کوردستان بووە تا ئێستا پشتیان تێ کردبێ؟!. ئەگەر کەسێک لای خۆیەوە ئومێدێکی لەسەر سیاسەتی ئەمریکا هەڵچنیوە، ئەوە باجی خۆشباوەڕی خۆی دەدات!. کە ئەمە سەرتاپای مێژووی سەد ساڵی سەرانی بزووتنەوەی کوردایەتی بووە.\nوەرە تەنیا یەک جێگایەکم لەسەر ئەم گۆی زەویە نیشان بدە، کە دەستەی فەرمانڕەوای ئەمریکا هێزیان بۆ بردبێت ودەروازەی خۆشبەختی بە ڕووی دانیشتوانەکەیدا کرابێتەوە!. شیکردنەوەی ناوێت، سەیری عێراق کەن دوای دوو دەهە چ سەرەنوێڵکێک لەسەر کورسی دەسەڵات دانیشتووەو قانوون دەنووسێ!. سەیری ئەفغانستان کەن، دوای زیاتر لە چارەکە سەدەیەک و لەبەریەک هەڵوەشاندنی کۆمەڵگە، تازە دەڵێن سەرکەوتنی پرۆسەی سیاسی لەو وڵاتەدا بەستراوەتەوە بە ڕازیبوونی تاڵیبان کە لە پرۆسەی سیاسیدا بەشداری بکات!.\nناسیونالیزمی کورد کەیفی خۆیەتی ئومێدی بە دەسەڵات گەیشتنی، یان مانەوەی لە دەسەڵاتدا، یان شەریک بوونی لە دەسەڵاتدا بە پەتی ڕزیوی چ دەوڵەتێکەوە گرێ دەدات، کێشە ئەوەیە لەگەڵ خۆیدا چارەنووسی خەڵکی کوردستانیش بەخۆیەوە گرێ دەدات، بۆیە لەگەڵ هەر شکستێکی چاوەڕوانکراویدا، ژیانی خەڵکی کوردستانیش لەگەڵ کارەسات بەرەو ڕوو دەکات.\nلەسەرەتای گێچەڵی سەربازی تورکیاوە بۆسەر کوردستانی سوریا، زۆر کەس لەو باوەڕەدا بوو، کە پەکەکە بە هۆی نفوزێکەوە کە لە تورکیادا هەیەتی، دەست دەداتە نمایشی جەماوەری زۆر گەورەو شارەکانی تورکیا لێوان لێو دەکات. لەڕاستیدا پەکەکە ئاوها کارێکی لەدەست دێت. بەڵام ئەوەی کە نایکات، ئومێدێکە کە بە نێوانگیری ئەمریکا بۆ ڕێکەوتن لەگەڵ حکومەتەکەی ئەردۆگان هەیەتی. نامە تەسلیم ئامێزەکەی ئۆجالان هەر ئەمەیە.\nئێستا ئەم قسەیەی کە ئەمریکا خیانەتی لە کورد کرد!، ئەمریکا کوردەکانی بەتەنیا جێهێشت!. ئەمریکا متمانەی لای هاوپەیمانەکانی لە دەستدا!. لە هەموو کەس زیاتر دیموکراتەکان کردویانەتە خۆراکی ڕاگەیاندن. ناسیونالیزمی کوردیش دڵی بەم هەرایەی کۆنگرێسی ئەمریکا زۆر خۆشە!!. دوو هاواری ناو کۆنگرێس بەوەی کوردەکان ئازان، چاو نەترسن، گیان لەسەر دەستن. بەسە بۆ بە کوشتدانی سەدان ڕۆڵەی کرێکارو زەحمەتکێشی کوردستان. وەرن گوێ بگرن بزانن ئەو لایەنگرانەی یەپەگە وهەسەدە لە کۆنگرێسی ئەمریکا (کەتەیفێکی فراوانی سەرمەست کردووە) چۆن باسی ١١ هەزار کوڕان وکچانی نازداری قوربانی لە جەنگی دژی داعشدا دەکەن. ئەوان هیچ شەرم ناکەن دەڵێن “سەرۆک ترامپ چۆن دەبێ پشت بکاتە کوردەکان، ئەوان لەباتی سەربازەکانی ئێمە شەڕیان بۆ کردین و خوێنیاندا”.!. (ترامپ)یش نایشارێتەوە دەڵێ بەبەلاش نەیان کردووە، لە بەرامبەردا پارەو چەکیان وەرگرتووە!. بەڕاستی خەتایەکی گەورەیە ئەوگیانبازیە بێ وێنەیەی کە لووتی داعشی شکاند، لەگەڵ کردەوە دژی ئینسانیەکانی سوپای ئەمریکا هەژمار بکرێت. ئەو هەموو ئینسانە شەریف و ئازادیخوازەی لە سەرتاسەری دنیاوە چوونە سوریاو لەڕیزەکانی یەپەگەدا شەڕی داعشیان دەکرد، لەبەر کورد بوونی یەپەگە نەبوو، بەڵکو لەبەر ئەوەبوو کە یەپەگە خەریکە شەڕی ڕەشترین هێزێک دەکات کەمەترسیە لەسەر تەواوی ئینسانیەت.\nهەر ئێستا هیج دوور نییە دەستەی فەرمانڕەوای ئەمریکا بۆ دووبارە گێڕانەوەی هێزەکانی لەسوریاو قەرەبووکردنەوەی هاتنەخوارەوەی هەژموونی سیاسی وسەربازیەکەی، داعش لە ژێرناوێکی تردا زیندوو بکەنەوەو بەری بدەنە گیانی کۆمەڵگە.\nبۆپێشەوە: لەبەرامبەر هێرشو ملهوڕی دەوڵەتی تورکیا بۆ سەر کوردستانی سوریابەپاڵپشتی ئەمریکاو ڕووسیا دەبێ چی بکرێ؟.\nطاهر حسن: مەئساتی سوریا وعێراق و….هتد بەشێکە لە تراژیدیایەکی ئینسانی گەورەتر، کە کۆمەڵگەی ئینسانی لەم سەدەی بیست و یەکەداو لەسایەی نیزامی زاڵمانەو چاوچنۆکی سەرمایەدا بە نسیبی ملیارەها ئینسان بووە. برسێتی، گرانی، بێکاری، بێ دەرمانی، جەنگ و کوشت و کوشتار، ئاوارەیی و بێ خانەولانەیی، سیناریۆی نەبڕاوەی ژیانی ئینسانی ئەم سەردەمەن وهەموو ڕۆژێک ژیانی ملیۆنەها ئینسان هەڵدەلووشێ!. ملیۆن ملیۆن ئینسان پاروویەک نان و دەنکێک حەب شک نابەن، کەچی لەملاشەوە تەواوی سەروەت و سامانی دنیا لەدەستی چەند کەسێکدا کۆبۆتەوە!!. وجوودی فیزیکی ئینسان و تەنانەت گۆی زەوی لەسایەی ئەم بەربەریەتەی سەرمایەدا لەبەردەم هەڕەشەی لەناوچووندایە.\nلە دوای هەڵگیرساندنی شۆڕشەکانی میسر وتونس، دیموکراسی بۆرژوایی غەرب، ئەو تەنیا نوزە دیموکراتیکە ڕوکەشەش کە هەیبوو لە دەستیداو لەبەرامبەر ئاڵوگۆڕی شۆڕشگێڕانەدا کەوتنە پشت و پەنای ئیخوانەکان وسەلەفیەکان!. بەمەبەستی سەرکوتکردنی هەلومەرجێکی شۆڕشگێڕانە، ئامادەن بچنە ژێر باڵی دەیان هێزی وەک داعش و بەرەی نوسرەو تالیبان و قاعیدە. چاوەڕوانی لە دیموکراسی غەرب جگە لە خۆکوژی هیچ شتێکی تر نییە.\nئەوەی کە تەنیا ئومێدێکەو لە ڕاستیدا تەنها ڕێگایەکەو لە توانایدا هەیە تەواوی هەلومەرجی ئێستا قڵپ بکاتەوەو بەقازانجی ئینسانەکان بیگۆڕێت، پەرە گرتنەوەی ئەو شەپۆلە لە خرۆشانی جەماوەری وشۆڕشگێڕانەیە کە لەوڵاتانی ئەمریکای لاتینەوە دەستی پێکردووە، تا دەگات بە سودان ومیسر و جەزائیر وعێراق و لوبنان.\nبە خۆدا هاتنەوەو بەرچاو ڕۆشنیەکی بەرچاو و دڵخۆشکەر بە نەبەردی ئەمجارەوە بەدی دەکرێت. ئەگەر کرێکاران وزەحمەتکێشان و لاوان وژنانی دڵپڕ لە هیوا بە ڕیزی سەربەخۆ و ڕێکخراوی خۆیان وبە ئاسۆی ڕۆشنی گرتنەدەستی دەسەڵاتی سیاسی ودامەزراندنی ئۆرگانەکانی دەسەڵاتدارەتی خۆیان لە شوراکاندا بێنە مەیدان و کەمترین بوار بۆ ئەحزاب گەلی ڕەنگاوڕەنگی بۆرژوایی نەهێڵنەوە، کە سواری شەپۆلی ناڕەزایەتیەکانیان ببێت و بیکاتە دەستمایەی بەندوبەستیان لەگەڵ دەسەڵاتدا، ئەوکات دەروازەیەکی ڕووناک بە ڕووی کۆمەڵگەدا دەکەوێتە سەر پشت و دەریایەک لە تواناو داهێنان، کە ئێستا خنکێنراوە، بۆ بەگەڕخستنی کۆمەڵگە دێتەدەرەوە. تەنیا لەم ڕێگایەوە دەکرێ، تراژیدیای ژیانی ئەمڕۆ بە ژیانێکی باشتر بگۆڕێت وچیتر ژیان لە ژێر بەربەریەتی سەرمایەدا نەبێت.\nتا ئەو جێگایەی بە کوردستانی سوریا دەگەڕێتەوە، هیچ ڕێگایەکی تر نییە، جگە لە مقاوەمەتکردنی قارەمانانە، کە لەوبارەیەوە نەک هەر هیچ کەمیان نەهێناوە، بەڵکو سەرچاوەی دەریایەک ئەزمونن بۆ کۆمەڵگەی ئینسانی. بەڵام هاوکات دەبێ ئەوکەمپینە جیهانیەی بۆ ڕسواکردنی حکومەتەکەی ئەردۆگان کەوتۆتەڕێ، هەرچی فراوانتر بکرێت، ئەو ڕێگریانەی دەبنە سنووردارکردنی دامێنە جیهانیەکەی بە دیقەتەوە لاببرێت. وەک قەومیگەرایی وحزبی بوون و ناو و وێنەی سەرۆکی حزب. دەبێ ئەو ئیمەیجە بخرێتە بەرچاوی جیهانیان، وەرن پشتیوانمان بن بۆ ڕاگرتنی جەنگێک کە بە ناڕەوا ڕژێمی تورکیا خەریکە دەیکاتە سەر ماڵ و ژیانی ملیۆنەها ئینسان و ئاوارەیان دەکات.\nگفتوگۆی بۆپێشەوە لەگەڵ وەلید عومەر، نووسەر و وەرگێر سەبارەت بە هێرشی دەوڵەتی تورکیاو ئایندەی ناوچە کوردنشینەکانی سوریا\nبۆپێشەوە: چۆن دەڕواننە ڕۆڵی یەکێتی ئەوروپا و وڵاتانی ئەوروپا، بۆ ناڕەزایەتیان لەبەرامبەر بە هێرشی تورکیا؟\nوەلید عومەر: لە وێنە گشتییەکەدا, یەکێتیى ئەورووپا لە پەیوەندییدا بە داعشەوە هەڵوێستى خۆى ڕووندەکاتەوە. شەڕڤانەکانى ڕۆژاڤا، بەهۆى شەڕى داعشەوە جۆرێک لە کارتى نێودەوڵەتییان بۆ خۆیان دەستەبەرکردووە. ڕەنگە ئەم کارتە هەستیار بێت و بەئاسانى بسوتێت، بەڵام وێنا درێژخایەنەکانى خۆى لەدەستنادات. هۆکارەکەش زۆر ناڕوون نییە: داعش ناوێکە بۆ چەندین گرووپى تیرۆریستیى تر کە لە داهاتووى خۆرهەڵاتدا هەن و سەرهەڵدەدەنەوە. تا ئەم جۆرە مەترسییانە هەبێت، گیانفیدایى ڕۆژاڤا وەک کارتێکى ئەرێنى لە یادەوەریى ئەورووپییەکاندا دەمێنێتەوە و پێویستیان پێى دەبێتەوە. ئەمەش لەبەر ئەوە نییە کە کوردانى ڕۆژاڤا باوەڕیان بە هەندێک بەهاى مۆدێرنى خۆرئاوایى هەیە وەک مافى ژن، سێکۆلاریزم و سۆسیالیزم و دیموکراسى و… هتد، بەڵکو داعش و تیرۆر هەڕەشەیەکى هەمیشەییشە لەسەر خۆیان. ئەزموونى ئەورووپییەکان ئەزموونێکى هەستیارە و هەرکە بەچڕى دەستى تیرۆرى پێ بگات ئیدى پێناچێت بەئاسانى ڕەونەقى خۆى وەرگرێتەوە. فەڕەنسا لە هاوپەیمانێتییەکەدا دژى داعش، پاش ئەمریکا دووەم هێزى کاریگەر بوو. ئەمەش وادەکات تەماسێکى ستراتیژ بە کوردەکانەوە بپارێزێت. لەنێو یەکێتیى ئەورووپادا، ئەوە فەڕەنسایە خاوەنى قسە و کاریگەرییە لەسەر دۆزى سوریا. فەڕەنسا هەم دامەزرێنەرى یەکێتیى ئەوروپا بوو، هەم بەنیسبەت جەنگى سوریاشەوە هێزێکى تۆکمەى سەربازیی لەوێیە و لەڕووى مێژووییشەوە تموحێکى مێژوویى هەیە کە دەگاتەوە سەر سەردەمانى کۆڵۆنیاڵیزم و لە بەهارى عەرەبییشدا هەر لەسەرەتاوە دەیویست ئەسەد بڕوات. هەڵوێستى فەڕەنسا ئەرێنى بووە و کورد دەتوانێت هاوپەیمانێکى کەم تازۆر درێژخایەنى ئەو بێت. فەڕەنسا هەر لەسەرەتاوە هێرشەکانى تورکیاى بەتوندى مەحکوم کرد و داوای کرد ئەنجومەنى ئاسایش کۆببێتەوە (ڕەنگە هەر لەوێشەوە فەڕەنسا بووبێت کە بەیانێکى هاوبەشى لەگەڵ بەریتانیا و ئەڵمانیا ئامادەکردبوو بۆ فشارخستنە سەر ئەنجوومەنى ئاسایش بۆ سازدانى دانیشتنێک). ھەر وەزیری دەرەوەی فەڕەنسا خۆى وتى: “داوا لە یەکێتیی ئەوروپا دەکەین هەناردەکردن و فرۆشتنی چەک بە تورکیا رابگرێت”. لەم سەردانەى دواییشدا وەزیرى دەرەوەى فەڕەنسا لە هەولێر, هەمان نیگەرانیى لەمەڕ داهاتووى داعش و تیرۆر خستەوەڕوو. جيا لەوەى کە سیاسەتى مۆدێرن بەئاشکرا لەسەر بەرژەوەندی و قازانج ڕۆنراوە، بەڵام ئەوروپییەکان هەندێک بەهاشیان لە مێژووى خۆیاندا بنیاتناوە کە کاریگەریى بەسەر سیاسەتەکەیانەوە هەبووە. ڕۆشنگەریى ئەورووپى لە دوو سێ سەدەى پێشوودا، گەواهیدەرى ئەمەیە. بەس لە کۆدا ئەوەى هەیە ڕیاڵ پۆلەتیکە، سیاسەتى باوە، ئەو فەڕەنسایەى کە ئێستا داکۆکى لە هەسەدە دەکات هەر ئەو فەڕەنسایەیە کە سانسۆر و بلۆکى خستۆتە سەر ئەندامانى پەکەکە لەناو فەڕەنسادا.\nبۆپێشەوە: ئایندەی سیاسی سوریا و کێشەی کورد چۆن دەبینن لەسوریادا؟\nوەلید عومەر: ئاشکرایە کێشەى کورد لە سوریا, مێژوویەکى تاریکى هەیە. سەدان هەزارکەس لەوێ هیچ بەڵگەنامەیەکى یاسایى و ناسنامەى نەبوو، لە مافى پەروەردە و تەندرووستى و کەرتى گشتى بێبەش بوو. لەڕووى ئاسایشى سیاسییشەوە لەژێر چاودێریى دەزگا پڕ دیسپلینەکانى دەوڵەتى سورییدا بوون. ئەوان لەو جۆرە هاوڵاتییە دەچوون کە جۆرجیۆ ئاگامبێن ناویدەنێت هۆمۆساکەر. هۆمۆساکەر ئەو کەسەیە خۆى هەیە بەڵام مافى نییە، قوربانییە بەڵام بشکوژرێت خوێنەکەى باجى لەسەر نییە، یاسا هەیە بەس نایگرێتەخۆى. ئەوان چل ساڵ و تا کاتى تەقینەوەى دۆخى سوریا، بەم جۆرە لەژێر دەستورێکدا دەژیان کە ناوى وڵاتـەکەشى گۆڕیبوو بۆ کۆمارى عەرەبیى سوریا و هەموو جۆرە شوناسێکى ئەوانى نەفی دەکرد. لەسەر زەمینەى واقیع، جەنگى سوریا وردەوردە بەرەو کۆتایى دەڕوات. کورد لەوێ دیوە سەربازییەکەى خۆى تاقیکردەوە و داعشى لەناوبرد و سەدا سى خاکەکەى کۆنترۆڵکرد، بۆیە ڕەنگە لەمەودوا و لە دوا ئەگەردا چارەنووسى کوردەکان پەیوەندیى بە جۆرى بەشدارییانەوە هەبێت لە نوسینەوەى دەستورى سوریادا. دەستور دەتوانێت کۆمەڵێک مافی بنە‌ڕەتى بۆ کورد دەستەبەر بکات (گەرچی لە ڕ‌ۆژهەڵاتى ناوەڕاست دەستوور بەتەواوى چارەى کێشەکان ناکات). خاکى ڕۆژئاڤا بەردەوام لەبەردەم مەترسیى فاشیزمى تورکیدایە, بەڵام وەک ئەمرى واقیع سەر بە کێشە ناوخۆییەکانى سوریایە. ئەگەر بتوانن لە دەستوورى سورییدا فیدراڵیەتێک بۆ خۆیان بپچڕن، ئەوا دەشتوانن هێزە نێودەوڵەتییەکانى وەک ڕوسیا و ئەمریکا کە لە سوریادا خاوەن قسەن ناچار بکەن دانیان پێدابنێن. هەرکات توانرا دەستکاریى «کۆمارى عەرەبیى سوریا» بکرێت و بگۆڕدرێت بۆ کۆمارێکى فیدراڵى (یان بەپێى پرۆژەکەى کوردانى ڕۆژاوا بۆ دەستورى نوێى سوریا: کۆمارێکى یەکگرتووى دیموکراسى)، ئیتر زەمینە بۆ کۆمەڵێک مافى ڕیشەیى خۆشدەکات. گەرچى پێشتر سیستەمی فیدراڵی و دیموکراتی باکوری سووریایان ڕاگەیاند، بەڵام لە دۆخى ئاوارەیى دانپیانەنراوى سوریادا ئەوە کرا و ئێستا لە دۆخى هەڵوەشاندنەوەدایە. بێگومان شەڕى دەستوریش قورسە و پاراستنى جۆرێک لە هاوسەنگیى دەوێت لەنێوان ئەو هێزە ناوچەیى و نێودەوڵەتییانەدا کە دەرگیرى کێشەى سوریان. بۆنموونە ئەمریکا لە لێدوانەکانیدا دەیویست سوریا لەت بکات و قەوارەیەک بۆ کوردەکان جیابکرێتەوە و لەژێر هەژموونى خۆیدا بێت، ڕووسیاش بەردەوام ئەوە دووپاتدەکاتەوە کە دەبێت خاکى سوریا یەکپارچە بێت. بەڵام خاڵى گەشیشیان پاراستنى کەمینە نەژادییەکانى تر بووە لە ئەزموونى ئەو چەند ساڵەدا، بۆیە دەتوانن شەڕێکى ڕەوا بکەن.\nبۆپێشەوە: چۆن دەڕواننە هەڵوێستی دەسەڵات و حزبەکانی باشوری کوردستان، لە پەیوەند بەهێرشی سوپای تورکیا بۆسەر ناوچە کوردنشینەکانی سوریا؟\nوەلید عومەر: حیزب خۆى لە مێژووى نوێى کورددا پێگەیەکى تایبەت و تاڕادەیەک سەیرى هەیە. حیزب نە بەتەواوى خێڵە، نە بەتەواوى نەتەوەشە، بەڵکو شتێکە لەو نێوانەدا. بۆیە لە ساتى ئەم ڕووداوانەدا کە بەسەر پارچەیەکى کوردستاندا دێت, هەڵوێستەکان شلۆق و تەمومژاویین. حیزبى کوردى بەرژەوەندیى خۆى دەخاتە پێش بەرژەوەندیى ئەو شتەوە کە پێى دەوترێت نەتەوە. سەرەتا بیر لە مانەوەى خۆى دەکاتەوە نەک گەل و نەتەوە. لەم ڕووەوە کە دەڵێین “باشور” ئەوا مەبەستمان حیزبەکانی نییە، بەڵکو ناوێکە و کۆمەڵێک خەڵکە. خەڵکەکەشى دیسان زۆر یەکڕا و تۆکمە نین و حیزب ئیشى لەسەر پارچەکردنیان کردووە. بەڵام هێشتا خەڵکەکە تواناى خۆکۆکردنەوەى هەیە و دەتوانێت پێشى حیزبەکان بداتەوە. پرسى بایکۆت بەڵگەیەکە لەسەر ئەمە، کە خەڵک خۆى ڕێکیخست و هێشتاش حیزبەکان جورئەتى هەڵوێستێکى ڕەسمییان نییە لەو ڕووەوە. باشور پێشوەختە فرۆشراوە یان دابەشکراوە. ئەمە زانیارییەکى نوێ نییە و خەڵک دەیزانن. پێشناچێت بەخێرایى وەرگیرێتەوە. فرۆشتن بە کاڵاى کۆڵۆنییەکى ئابورى. نەبێتە قسەکەى ئیسماعیل بێشکچى, ئێستاش هەر کۆڵۆنییەکە و ئیرادەى حیزبى کوردیى تیا نییە. ئیرادەى ئەوان تا ئەو جێیە بوو خزمەتى خەڵک بکەن لە ناوەوە، بەڵام وڵاتەکەیان گۆڕى بۆ گەندەڵخانە و بازاڕى ساغکردنەوەى کاڵاى ئەوانیتر و شوێنى تەراتێنى دەزگا سیخوڕییەکان و …هتد. وەک خۆم هەڵوێستى ئەمانە ئیعتیبارێکى ڕاستەقینەى نییە لام و تەنیا خۆنواندنە لە ترسى خەڵکدا.\nبۆپێشەوە: مامەڵە و هەڵویستی پەکەکە لە پەیوەند بەهێرشی تورکیا بۆسەر کوردستانی سوریا، چۆن هەڵدەسەنگێنن؟ بۆچی ناوخۆی تورکیا بەتایبەت ناوچە کوردستانیەکانی خامۆشە و ناڕەزایەتی شەقام بەدژی هێرشی تورکیادا نابینرێ؟\nوەلید عومەر: دۆخى باکور، دۆخى هەڵپەسێردراوى نێوان شەڕ و ئاشتییە. ئەم دۆخەش دەوڵەت سەپاندوویەتى و لە یەک کاتدا هەم شەڕ و وردەچالاکیى سەربازیى پەکەکە هەیە و هەم جۆرێک لە ئامادەیى بۆ ژیانێکى ئاسایى. ئاشکرایە باکور یان کوردەکانى ناو تورکیا، جۆرێک لە خودئاگاییەکى سیاسى و نەتەوەییان بەرامبەر بەو شتانە هەیە دەگوزەرێت و لەڕابردوودا سەلماندووشیانە، بەڵام لەئێستادا فشارى دەوڵەت بۆسەر ئەوان زۆر بەهێزە و خەڵک لەسەر پۆست و تویتەر دەستگیر دەکرێت. لەو دووسێ ساڵەى پێشوودا لە ئەندام پارلەمانەکانەوە بیگرە تا سەرەک شارەوانى و هەزاران چالاکوانى سیاسى تریش دەستبەسەرکراون و ڕێ بە کەسیان نادرێت لە میدیاوە دەرکەون و کەمترین هەڵوێستیان لەسەر ڕووداوەکانى ڕۆژاڤا هەبێت. بەدرێژایى ساڵانى شەڕى ناوخۆى سوریا، هەزاران کەس لە باکورەوە پەیوەندییان بە یەپەگەوە کردووە و ئەمە لە دەزگا ئەمنى و سیخوڕییەکانى تورکیادا تۆمارکراوە و بووەتە بیانوو بۆ هەر سەرکوتێکى ئەمنى و سیاسى لەلایەن تورکیاوە. دەوڵەتى تورک دژى ئەو دەسکەوتانەیە کە لە باکور بە خەباتى مەدەنى بەدەستهاتوون, چ جاى ئەوەى لەڕێگەى شەڕەوە بەدەستبێت. تازەکى سێ سەرەک شارەوانیى باکورى لە کارەکانیان دوورخستووەتەوە و ڕەوشێکى خنکێنەریى ئەمنى زاڵکردووە. وێڕاى ئەمەش خەڵکێک لەوێ هەن کە لە ژیانى ڕۆژانەى خۆیاندا تواونەتەوە و قازانجى مادى و بازرگانییان لەگەڵ دەوڵەتى تورکییدایە و خۆیان تووشى هیچ سەرئێشەیەک ناکەن. ئایدیاڵى ئەم خەڵکانە بازاڕە نەک گەل و نەتەوە.\nگفتوگۆی بۆپێشەوە لەگەڵ ئاسۆ شابان، سەبارەت بە هێرشی دەوڵەتی تورکیاو ئایندەی ناوچە کوردنشینەکانی سوریا\nئاسۆ شابان: هە‌ڵبه‌ت ئه‌وروپا وه‌ک پێکهاته‌ی سیاسی له قازانجی بازاری سه‌رمایه‌دا هیچی که‌متر نییه له‌و پێکهاته سیاسیه‌ی که ئه‌مه‌ریکا و ڕوسیای دروستکردووه، به‌ڵام له میتۆدی ستراتیجی کارکردندا جیاوازن. بۆ ئه‌مان گرێبه‌سته بازرگانیه‌کان و زیاتر واڵاکردنی بازاڕی هاوبه‌ش بۆ کاڵاکانیان پرسێکی له پێشتره له پرسی به‌ها مرۆییه‌کان. ئه‌وان بیانه‌وێت یان نا په‌یوه‌ستن به هه‌ندێ گرێبه‌ستی ئابوری و سیاسیه‌وه که وابه‌سته‌یان ده‌کات به ناتۆ و سندوقی بانقی نێوده‌وڵه‌تیه‌وه. بۆیه هه‌ندێ جار ناتوانن له هه‌ڵوێسته‌یه‌کی سیاسی که له سنوری مافه دیموکراتیه‌کان زیاتر نییه، زیاتر هه‌ڵوێست وه‌ربگرن. ڕێکخراوه‌کانی مافی مرۆڤ و خاچی سورو پشتیوانی له ئازادی و دیموکراسی..هتد، هه‌مووی سه‌ر به‌و میتۆده‌ن و ته‌نها تا ئه‌و شوێنه به‌کارده‌برێت که بتوانێت سیمایان به جوانی بهێڵێته‌وه، ده‌نا کاتێک ده‌بێته گوشار یان زیان به‌سه‌ر گرێبه‌سته ئابوریه‌کانیانه‌وه، ئه‌وا زۆر بێشه‌رمانه بێده‌نگ بوون هه‌ڵده‌بژێرن. ئه‌وان ده‌بێت له هه‌موو گۆڕانکاریه‌کاندا که ڕووده‌دات به‌رژه‌وه‌ندی ئه‌مانی تیابێت و به‌ڵکو پارێزراویش بێت، وه هیچ کات ته‌نها وه‌ک ته‌ماشاکارێک نامێننه‌وه، ئه‌مه‌ش خۆی له خۆیدا ماهیه‌تی بونیادی که‌پیتاڵیزمه. هه‌مووشمان ده‌توانین ڕۆشن ئه‌مه ببینین. بۆیه ئه‌وان تا ئه‌و شوێنه دژ ده‌بن که پێگه و جێگه‌ی سیاسی و ئابوری ئه‌وان نه‌خاته مه‌ترسیه‌وه.\nئاسۆ شابان: کورد وه‌ک نه‌ته‌وه له‌به‌رده‌م مه‌ترسیه‌کی گه‌وره‌دایه، نه‌ک به ته‌نها کوردانی سوریا. ئیمپریالیزم له خۆرهه‌ڵاتی ناوه‌ڕاستدا بۆته مۆته‌که‌یه‌ک و لەپیناو ده‌سه‌ڵات به‌سه‌ر ئابوری و پێگه‌ی سه‌ربازی خۆیان له ناوچه‌که‌دا، هه‌موو گه‌لانی ناوچه‌که‌یان خستۆته به‌رده‌م جه‌نگێکی درێژخایه‌نه‌وه، که کوردیش به‌شێکن له‌م قووربانیه. هه‌روه‌ک کالینیکۆس ده‌ڵێت (کێشه‌که لێره‌دا هه‌ر ده‌وڵه‌ته داگیرکاره‌کان نین، به‌ڵکو کێشه‌که ئه‌وه‌یه که هه‌ندێک جار ڕابه‌ره کورده‌کان هاوپه‌یمانی له‌گه‌ڵ هێزه ئیمپریالیسته‌کاندا ده‌به‌ستن، به تایبه‌تی ئه‌مریکا، ئه‌مه‌ش ستراتیجیه‌کی دورو درێژی هه‌ردوو پارته نه‌ته‌وە‌ییه‌که‌ی باکوری عێراق بووه به تایبه‌تی له‌شه‌ری که‌نداودا. بۆیه کاتێک که تۆ وابه‌سته بووی به هاوپه‌یمانیه‌تی ئیمپریالیسته‌کانه‌وه، ئه‌وا به دڵنییایه‌وه ده‌بێت به‌و ئاینده‌و میتۆده‌ش هه‌ڵوێست وه‌رگریت که به قازانجی ئه‌وان ته‌واو ده‌بێت). به‌ڵام لێره‌دا ڕێبه‌ره کورده‌کانیش ده‌توانن مل به هه‌موو داواکاریه سه‌پێنراوه‌کان نه‌ده‌ن و ده‌ست به به‌های پرسێکه‌وه بگرن که چه‌ندان ساڵه به‌رخودانی بۆ ده‌که‌ن و قوربانیان بۆ داوه. تاقیکردنه‌وه‌که‌ی رۆژئاوا له به‌رخودان و به‌ڕێوه‌به‌رێیه‌تی خۆجێیی فره‌یی، گۆڕینی ده‌ستبه‌جێی یاسا بنه‌ڕه‌تیه‌کان له به‌رابه‌ری ژن و پیاو، ژیان و کار بۆ هه‌موان بێ جیاوازی، به‌رزڕاگرتنی پێگه‌ی ژنان له کۆمه‌ڵگه‌دا، ده‌ستکه‌وتێکی گرنگه‌و نابێت هه‌روا سانا ده‌ستبه‌رداری بن. چونکه ڕۆژئاوا شوێنێکی بێ هاوتایه که بتوانێت له ناوچه‌یه‌کدا که هه‌ر چوارده‌وری دوژمنه، تاقیکردنه‌وه‌یه‌کی وا ئه‌نجام بده‌ن که هیچ هه‌ڵناگرێت ته‌نها له دروستکردن و به‌رجه‌سته‌کردنی ده‌سه‌ڵاتێکی خۆبه‌ڕێوه‌بردن نه‌بێت که هه‌موو که‌س بێ جیاوازی بتوانێت تیایدا به‌شدار بێت و پێکه‌وه به‌ڕێوه‌ی به‌رن. ئه‌م تاقیکردنه‌وه‌یه تا ئێستا که‌م وێنه‌یه له خۆرهه‌ڵاتی ناوه‌ندا، بۆیه ده‌بێت به‌هه‌ند وه‌ربگیرێت. هه‌ڵبه‌ت ئاینده‌ی ئه‌وان کاتێک مسۆگه‌ر ده‌بێت که شۆڕشێکی سه‌رتاسه‌ری له سوریادا هه‌ڵگیرسێت و ده‌سه‌ڵاتی ئه‌سه‌دو ئیمپریالیسته‌کان له گۆڕ نێت و گه‌لانی سوریا پێکه‌وە بێ جیاوازی وه‌ک رۆژئاوا بەمافه‌کانی خۆیان به‌هره‌مه‌ندبن.\nئاسۆ شابان: لایه‌نه سیاسیه‌کانی باشور بوونه‌ته دوو به‌ره‌وه، که هه‌ندێکیان ڕۆشن دژ به‌و ڕه‌شه کوژیه‌ن که له ڕۆژئاوا ده‌گوزه‌رێت و پشتیوانی له به‌رخودانی ڕۆژئاوا ده‌که‌ن، به‌شێکیشیان به ده‌سه‌ڵاتدارانی ئێستاوه که هاوپه‌یمان و هاوده‌نگی سیاسی ئه‌مه‌ریکا و تورکیان بێده‌نگ و بێ هه‌ڵوێست وه بگره جۆرێک له هاوده‌نگیش ماونه‌ته‌وه. هه‌ڵبه‌ت ئه‌و ده‌سه‌ڵاته‌ی که له باشوردا هه‌یه به هاوپه‌یمانیه‌تی و سیناریۆ و ستراتیجی ئه‌مه‌ریکا و تورکیا ده‌چێته ڕێوه. واته خاوه‌نی پێگه‌یه‌کی سیاسی و ئایدیۆلۆژی سه‌ربه‌خۆی خۆیان نین. لایه‌نی که‌م وه‌ک ناسیۆنالیستێکیش هه‌ڵوێستی نه‌ته‌وه‌یی خۆیان به‌یان نه‌کرد، چونکه له ڕووی سیاسی و ئابورییه‌وه ته‌واو له ژێر هه‌ژمونی وابه‌سته‌یی ئه‌واندان. مێژووی ئه‌م حیزبانه‌ش باشترین گه‌واهی ئه‌م هه‌ڵوێسته‌یانه. جگه له‌وه‌ی که ئه‌مانه خاوه‌نی ئه‌م پێکهاته سیاسی و ئایدیۆڵۆژیه نین، له هه‌مان کاتدا بوونه‌ته بازاڕێکی کراوه له‌به‌رده‌م ئابوری تورکیادا و هه‌موو ئه‌و گرێبه‌ستانه‌ی که په‌یوه‌سته به داهاتوو بازاری نه‌وت و چه‌که‌وه. ئه‌م وابه‌سته‌ییه‌ش له ڕووی ئابوریه‌وه بێگومان ده‌تخاته به‌رده‌م ملدان بە هه‌موو مه‌رجێکی سیاسی تر که به قازانجی ئه‌وان ته‌واو ئه‌بێت. یه‌کێ له ترسناکترین شکستی سیاسی وابه‌سته بوونه. کاتێک ئه‌م پرۆسێسه له ڕووی سیاسی و ئابوریه‌وه پراکتیک ده‌کرێت، وه‌ک تورکیا له‌گه‌ڵ باشور کردوویه‌تی. ئه‌وا هیچ بژارده‌یه‌ک له‌به‌رده‌میدا نامێنێته‌وه جگه له پشتیوانی کردن و هه‌م ئاهه‌نگی نه‌بێت. هه‌ڵبه‌ت وابه‌سته بوون لێره‌دا بۆ باشور کۆنترۆڵکردنی هه‌موو جومگه‌کانی پێکهاته ئابوریه‌کانه له لایه‌ن تورکیا و ئه‌مه‌ریکاوه، بۆیه هه‌میشه له پێناو ڕاگرتنی داهاته‌کانیاندا سازشکاریه‌کی سیاسی ڕۆشن ده‌بینین. تورکیا له باشور توانیویه‌تی هه‌ژمونی سه‌ربازی و سیاسی خۆشی ته‌واو ڕۆشن بسه‌پێنێت، هه‌موو که‌سێکیش ده‌توانێت ئه‌مه ببینێت و لێی تێبگات. له هه‌مان کاتدا تێڕوانین و پێگه‌ی ئایدیۆلۆژی و سیاسی ده‌سه‌ڵاتدارانی باشور زۆر جیاوازتره له ڕۆژئاوا، بۆیه ئه‌وان هه‌میشه تاقیکردنه‌وه‌ی ڕۆژئاوا به هه‌ڕه‌شه‌یه‌کی گه‌وره له‌به‌رده‌م ئاینده‌ی خۆیاندا ده‌بینن. بۆیه هه‌ر جۆره هاوده‌نگی و هاوته‌باییه‌کی ئه‌وان له‌گه‌ڵ تورکیا و ئه‌مه‌ریکا له‌و ڕوانگه‌یه‌وه سه‌رچاوه‌ی گرتووه. به دڵنییایه‌وه ئه‌و جۆره له سیستمی خۆبه‌ڕێوه‌به‌ریی خۆجێیی فره‌یی به قازانجی ئاینده‌یی ده‌سه‌ڵاتی ئه‌وان و تورکیا و ئه‌مه‌ریکاش ته‌واو نابێت له ناوچه‌که‌دا.\nئاسۆ شابان: هه‌ڵبه‌ت باکوریش وه‌ك هه‌موو پارچه‌کانی تری کوردستان پشتیوانی خۆیان ده‌ربڕی و هاتنه مه‌یدان، ئامه‌د وه‌ک نموونه. به‌ڵام بۆ پرسی پکک من جیاوازتر ده‌یبینم، من پکک له هه‌ر چوار پارچه‌که‌ی کوردستان ده‌بینم و ئه‌کتیڤیشن، به‌ڵام له‌هه‌ر یه‌که‌یان له‌ژێر ناوێکی جیاواز و به میتۆدێکی ستراتیجی جیاواز کارده‌که‌ن. ئه‌وان توانیویانه خوێندنه‌وه‌یه‌کی جیاوازتریان هه‌بێت بۆ کارکردنی سیاسی و له‌و شێوه کلاسیکیه هاتوونه‌ته ده‌ره‌وه که تا ئێستا له پارچه‌کانی تردا باوبووه. ته‌نانه‌ت ده‌توانین بڵێن پکک له نێو خودی په‌رله‌مانی تورکیاشدا هه‌ن، به‌ڵام به شێوه و ڕوخسارێکی تره‌وه. پێموایه ده‌توانین ڕۆشن ئه‌مه ببینین. ڕاسته ئه‌مانیش وه‌ک پارته سیاسیه‌کانی تریش ڕه‌نگه جۆرێک له هاوپه‌یمانیه‌تی سیاسیان هه‌بێت له‌گه‌ل ئه‌مه‌ریکا و وڵاتانی چوارده‌وردا، به‌ڵام به میتۆد و ستراتیجێکی جیاوازتر له‌وه‌ی که له سه‌رانی باشور ده‌یبینین. پکک مێژوویه‌کی قووڵی هه‌یه له به‌رخودان دژی تورکیا و گورزی جه‌رگبڕی توندیشیان خوارد به‌ده‌ستی سه‌رانی باشور له خزمه‌ت هاوپه‌یمانیه‌تی ئه‌واندا بۆ تورکیا و ئه‌مه‌ریکا. وه‌ک میتۆدی سیاسی، ئه‌وان خوێندنه‌وه‌کی باشیان بۆ تورکیا و ئه‌مه‌ریکا هه‌یه له ناوچه‌کەدا و ده‌زانن چۆن مامه‌ڵه‌یان له‌گه‌ڵ ده‌که‌ن، ئه‌وان له ئێستادا سیاسه‌ت ده‌که‌ن له پێناوی مانه‌وه و به‌رده‌وام بووندا. وه باشیشیان ده‌زانی که به‌شداربونی ئه‌وان به‌شێوه‌یه‌کی ڕاسته‌وخۆ، شه‌ره‌که بۆ ده‌رئه‌نجامێکی تر ده‌بات که تورکیا خوازیاریه‌تی و ده‌بێته هۆی له‌نێوچوونی ئه‌زمونی ڕۆژئاوا و هاوپشتیه‌کی نیوده‌وڵه‌تی و ناتۆ بۆ تورکیا. چونکه تورکیا ئه‌وکات جگه له‌وه‌ی که سنوری شه‌ڕو کوشتارکاریه‌که‌ی به‌رفراوانتر ده‌کرد و پێگه‌ی لایه‌نی که‌می ده‌سه‌ڵات له ڕۆژئاوا ده‌خاته مه‌ترسیه‌وه. هه‌ڵبه‌ت ئه‌وانیش توانای مرۆیی و سه‌ربازی خۆیان باش ده‌زانن و ده‌زانن که شه‌ڕێکی وا به‌رفراوانیان بۆ ناکرێت و که ڕه‌نگه ئه‌مه خۆی له خۆیدا پلانێکیش بێت بۆ له‌ناوبردنی ئه‌وان، جگه له‌وه‌ی که ئه‌وان زیاتریش ده‌یانه‌وێت قورسایی خۆیان له‌سه‌ر تورکیا بهێڵنه‌وه و ئه‌و پارت و گه‌ریلایانه‌ی که هاوده‌نگی ئه‌وانن له پارچه‌کانی تردا خۆیان بەپێی باری سیاسی و هێزی جوگرافی خۆیان، خۆیان خاوه‌نی بڕیاڕدان بن، ئه‌وان به‌م میتۆده کارده‌که‌ن و ئه‌مه ستراتیجی سیاسی ئه‌وانه. بۆیه ته‌نها له ڕووی سیاسیه‌وه پشتیوانی خۆیان ده‌ربڕی و وتیان ئه‌گه‌ر به‌ڕێوه‌به‌رایه‌تی ڕؤژئاوا داوای یارمه‌تی بکات ئه‌وا ئێمه ئاماده‌ین، هه‌ڵبه‌ت ئه‌مه‌ش خۆی له خۆیدا سیاسه‌ته، ده‌نا ئه‌وان له‌وێن.\n(( ئه‌وه‌ی که ده‌مێنێته‌وه ئه‌وه‌یه که ئێمه چۆن ده‌یبینین، ڕاسته ڕۆژئاوا بێ که‌م و کوڕی و بێ هه‌ڵه نه‌بوو، هه‌ر له شێوه‌ی هاوپه‌یمانیه‌تی و مامه‌له‌ی ئه‌وان له‌گه‌ڵ هاوپه‌یمانه‌کانیاندا، به‌ڵام بۆ ئێمه وه‌ک سۆسیالیسته‌کان هیچ هه‌ڵبژارده‌یه‌کی ترمان نییه بۆ ڕۆژئاوا جگه له پشتیوانی نه‌بێت له‌و تاقیکردنه‌وه بێ وێنه‌یه‌یان که کردیان، ئه‌و ده‌ستکه‌وتانه‌ی له‌وێ به‌دیهات له هیچ شوێنێکی تری ڕۆژهه‌ڵاتی ناوه‌ندا به‌ده‌ست نه‌هاتووه، هه‌ر له به‌ڕێوه‌به‌رێیه‌تی خۆیی و دروستکردنی کانتۆنه جه‌ماوه‌ره‌یەکان له خۆبه‌ڕێوه‌بردن و بڕیارداندا، به‌شداری و پێگه‌ی ڕاسته‌قینه‌ی ژنان له بونیاتی کۆمه‌ڵگه‌دا، گۆڕینی ده‌ستبه‌جێی یاسا خۆییه‌کان و یه‌کسانی ژن و پیاو له هه‌موو بواره‌کانی ژیاندا، جیاکردنه‌وه‌ی پێگه‌ی دین له ده‌سه‌ڵات و په‌روه‌رده‌دا… هتد. ئه‌مانه هه‌مووی ئه‌و ده‌ستکه‌و‌تانه‌ن که لێره به‌دواوه چیتر هه‌ر هی ئه‌وان نییه و هی هه‌موومانه. ده‌کرێت پێکه‌وه هه‌وڵبده‌ین که لایه‌نی که‌م ئه‌م ده‌ستکه‌وتانه به‌رز ڕاگرین و لەده‌ست نه‌چن))..


وردەكاری جموجوڵەكانی سوپای ئەمریكا لەناوچەكانی رۆژئاوای كوردستان\n03/11/2019 2700 جار خوێندراوه‌ته‌وه\nئاژانسی هەواڵی فرانس پرێس ئاشكرایكرد، كە شاندێكی سەربازی ئەمریكی پێگەكانی شەرڤانانی سوپای سوریای دیموكرات هەسەدەیان لە قامیشلی بەسەركردووەتەوە.\nئاژانسەكە بڵاویشیكردەوە، سەرباری ئەوەی ئەمریكا ڕایگەیاندبوو هێزەكانی خۆی لە باكوری ڕۆژهەڵاتی سوریا دەكێشێتەوە، كەچی شاندێكی سەربازی ئەمریكی پێگەكانی جەنگاوەرە كوردەكانی نزیك قامیشلی بەسەركردە‌وە.\nبەقسەی هەواڵدەرانی ئاژانسەكە 4 زرێپۆشیان بینیووە، كە ئاڵای ئەمریكایان بەسەروە بوون و چوونە ناو بنكەیەكی هێزەكانی سوریای دیموكراتەوە لەقامیشلی، هەروەها چوونەتە ناو بارەگایەكی یەكینەكانی پاراستنی گەلی كوردی و بنكەیەكی ئاسایشی كوردی لەو شارەدا.\nدوو ڕۆژ لەمەوپێیش، هێزە ئەمریكییەكان بە یاوەری هێزەكانی سوریای دیموكرات چوونەتە بنكەیەكی سەربازی شاری ڕمێلان لەپارێزگای حەسەكە و پێشتریش بە شارۆچكەی "قەحتانیە" دا تێپەریوون.\nدوای بڕیارەكەی دۆناڵد ترامپی سەرۆكی ئەمریكا، بە كشانەوەی هێزەكانی لە باكووری سوریا و كردە سەربازییەكەی سوپای توركیا لە سوریا، ئەمە یەكەم تیمی سەربازی گەڕۆكی سوپای ئەمریكایە لە ناوچەكە.\nئەمریكییەكانیش ڕایانگەیاند، بۆ پاراستنی بیرە نەوتەكان گەڕاونەتەوە باكووری سوریا، تا نەكەونە دەست داعش.\nهاوكات سەرچاوەیەكی سەربازی ناو هێزەكانی سوریای دیموكرات، كە نەیەویست ناوی ئاشكرا بكرێت، ڕوونیكردەوە لە دانیشتنێكی نێوان ئەمریكا و هەسەدەدا، ئەمریكییەكان پرسی جێگیربوونی هێزەكانیان لە شاری قامیشلو تاوتوێكردووە.\nسەرچاوەیەكیش بۆ ئاژانسی فرانس پرێس ڕایگەیاندووە، ئەمریكییەكان گەرەكیانە بنكەیەكی سەربازی لە شاری قامیشلی دابمەزرێنن.\nلای خۆشییەوە قسەكەرێك بەناوی هاوپەیمانی نێودەوڵەتی دژ بە جیهادییەكان ڕەتیكردەوە قسە لەسەر ئەم پرسە بكات.\nلە لایەكی دیكەشەوە هەزارەها لە كوردەكانی قامیشلو خۆپیشاندان و ناڕەزایی خۆیان دەربڕی لە هەمبەر داگیركارییەكیە سوپای توركیا بۆ ڕۆژئاوای كوردستان هەروەك پەیامنێرەكەی فرانس پرێس باسی لێوە كردووە.\nخۆپیشاندەران بە دروشمی "بەڵی بۆ بەرەنگاری و بژی هەسەدە" ناڕەزایی خۆیان دەربڕیووە.\nتوركیا نیازی وایە 3.6 ملیۆن ئاوارەی سوری نیشتەجێ توركیا بگوازێتەوە بۆ ئەو ناوچە ئارامەی باسی لێوە دەكات و لەوێش نیشتەجێیان بكات.\nهمبەر حەسەنی تەمەن 45 ساڵ، كە یەكێك بوو لە خۆپێشاندەران وتی: پێیان باشە ئاوارە سورییەكان بگەڕێنەوە خاكی سوریا، بەڵام دەبێت بچنەوە ناو ماڵ و حاڵی خۆیان و ئەو شوێنەی لێی ئاوارە بوون... ووتیشی با خەڵكی غوتە بچێتەوە غوتە و ئەوانەی حەلەبیش بۆ حەلەب و ئەوانەی ئیدلبیش بۆ ئیدلب.


ئیزرائیل ئاشقی گوڵێ دەبێ - قەڵەم\nتاریخ ایجاد در چهارشنبه, 23 مهر 1399 12:39\nئیزرائیل ئیستاکەیش هەر لەسەر ئەستێرەکە دادەنیشت و لەوێوە سەیری زەوی و ماڵی گوڵێی دەکرد. گوڵێ ئەگەرچی لە کۆمەڵێک ئێسک و پروسک، جووتێ مەمکی سیس و دەم و چاوێکی گنج گنجاوی هیچی تری وای پێوە نەمابوو، کەچی ئیزرائیل هەر چاوەڕوانی ئەوەی دەکرد لە لایەن خودا ئەمری بۆ دەرچێ و بچێ گیانی بکێشێ و بیکا بە هاوسەری خۆی.\nخوا ژن و پیاوێکی بەیەکتر گەیاند و لە دووای نۆ مانگ و نۆ رۆژ و نۆ سەعات کچێکی جوانیان بوو. ناویان نا گوڵێ. گوڵێ هەر لە سەرەتای لەدایکبوونییەوە ئەوەندە جوان بوو کە ئیزرائیل ئاشقی دەبێ. بۆیە داوای لە خوا کرد زەمەن بۆ دوواوە بگێڕێتەوە بۆ ئەوەی گوڵێ لەدایک نەبێ، وەها کە ئیزرائیل بتوانێ لەگەڵی ببێ بە هاوسەر.\nبەڵام خودا گوتی کە تازە لەدایک بووە و بە هۆی ئەو رێزەی بۆ ژیان هەیەتی ناتوانێ کات بگێڕێتەوە، چونکە ئەمە بە مانای کووشتن یاخود مراندنی گوڵێ یە، شتێک کە ئەو لە دژیەتی. جگە لەمە گوتی کە دەبێ ئیتر لەوە گەیشتبێ زەمەنی پێش و پاشی لە دایکبوون جیاوازن.\nئیزرائیل کە زۆر لەم رستەیەی دووایی نەدەگەیشت، هەرچی پاڕایەوە و گریا و گڕووی گرت بێسوود بوو. بگرە خودا تووڕە بوو و، گوتی تازە مەگەر لەبیرت چووەتەوە مەلایکەکان نە ژن دێنن و نە شوودەکەن؟ بەڵام ئیزرائیل ئەوەندە ئاشق بوو ئەم قسانە بە گوێیدا نەدەچوون. ئەو هەر لە بیری گوڵێ دا بوو. شەوانە کاتێک دونیا خامۆش هەڵدەگەڕا لە ناو کاکەشان لەسەر ئەستێرەیەک دادەنیشت و، لەوێوە سەیری ماڵی گوڵێی دەکرد و بە کوڵ فرمێسکی دەڕژاند.\nشەوێک شەیتان کە خەریکی گەڕان لە بێکەراندا بوو و بیری لە پلانێکی تر بۆ بەلاڕێدابردنی مرۆڤەکان دەکردەوە، چاوی بە ئیزرائیل کەوت و چوو بۆ لای. شەیتانیش وەک هەموو بوونەوەرەکانی تر لە ئیزرائیل دەترسا، لە چاوەکانی، لە دەمامکەکەی، لەو مەڵەغانەی بەدەستییەوە بوو و هەروەها لە شنێلە درێژ و رەشەکەی کە کاتێک دەفڕی شەپۆلانی دەدا و بە شوێن خۆیدا گڕی جێدەهێشت.\nـ سڵاو پار دۆست و ئەمساڵ ئاشنا!\nئیزرائیل کە ئاگای لە هاتنی نەبوو، لایکردەوە. بە بۆڵە وەڵامێک لە دەمی هاتەدەر. شەیتان گوتی:\nـ خێربێ، چییە وا بە خەمباری دانیشتووی؟.... کەس دەستناکەوێ بۆ مردن؟\nـ لێمگەڕێ بەر غەزەبی خواکەتوو، رێگای خۆت بگرە و بڕۆ... وازم لێ بێنە کە دەردم گرانە!\nـ گرانە؟! جا دەردی کێ گران نیە... ها! بۆ خۆیشی نازانێ ئەم دونیای بۆ لەسەر ئەم هەوایە خوڵقاندووە... هەڵبەت من دەزانم، گەر یەکەم رۆژ وەک من سوجدەتان بۆ ئادەم نەبردایە ئیستاکە ژیان بە لایەکی تردا دەگەڕا، لایەکی یەکجار باشتر. ئاخر پیاوی ئاقڵ چارەنووس دەداتە دەست بوونەوەرێک کە سەرئەنجام رۆژێک دەمرێ!\nئیزرائیل هەروا بێ دەنگ بوو. بە قووڵی لە بیردابوو. شەیتان راوەستا، ئەوسا کتوپڕ گوتی:\nـ چییە ئاشق بووی؟... ئەویش ئاشقی مرۆڤ؟\nئیزرائیل لە ژێر چاوەوە سەیری کرد. هەمیشە بە زیرەکیی شەیتان سەری سووڕمابوو. زیرەکییەک کە هەموویان دەیانزانی و کەچی بە ئاشکرا دیانیان پیانەدەهێنا. بگرە بە جۆرێکیش حەقیان دەدایە. بەتایبەت ئیزرائیل کە لەو ئەرکەی خودا پێی دابوو تەواو وەڕەز و ماندوو ببوو. ئاخر ئەمە کارە هەر ساتە و گیانێک بکێشێ و ببیە هۆی گریە و شین و شەپۆڕی ئەو بوونەوەرە نەگبەتە دوو پێیانە! نە بەخوا،... ئەمە کار نەبوو. گەر مرۆڤ نەبووایە ئەویش وەک جاری جاران ئاسوودە دەبوو. بێ خەیاڵ لە مەلەکوتدا دەسووڕایەوە.\nـ بە چییا ئەزانی... بە چییا ئەزانی ئاشق بووم؟\nـ ههههه،... بە شێوەی دانیشتنت، بە شێوەی رووانینت،... بەوەی لە مۆمێکی لە دەرەوە کوژاوە و لە ناوەوە هەڵکراو دەچی.\nئیزرائیل ئاهێکی قووڵی هەڵکێشا و، هەستایە سەرپێ. بە سەر ئەستێرەکەدا کەوتە قەدەم لێدان. گوتی:\nـ هەرچی لێی پاڕامەوە بەقسەی نەکردم، وتم تکایە مەیخە ژیانەوە، تکایە با نەڕوا، وتم خۆشم دەوێ، بە قەدەر چاوەکانم، بەقەدەر مەڵەغانەکەم،... وتم و وتم، کەچی گوێی لێنەگرتم.\nـ مەگەر ئەو هەمیشە وانەبووە؟ مەگەر هەبووە گوێ بگرێ! پێم سەیرە وا بیردەکەیتەوە.\nـ ئاخر چارم چییە، دەرمانی دەردی من بە دەست ئەوە، گەر بیەوێ چارەسەری دەکا و گەر نەیەوێ هەروا دەسخەڕۆ دەمێنمەوە،... رووبکەمە کوێ... ئەی هاوار! ئەوسا پڕ بە گەردوون نەڕاندی.\nشەیتان کەمێک راما. بە دەستی راستی ریشە ماش و برینجییەکەی خوراند. چەند تاڵی رەش و سپی بەربوونەوە و لەناو کاکەشان لەگەڵ ئەستێرە و بەردە سەرگەردانەکانی تر کەوتنە خولانەوە. لە کاتێکدا شەیتان چاوی لەسەر تاڵە ریشە هەڵڕژاوەکانی خۆی بوو کە خەریکبوو دووردەکەوتنەوە، گوتی من رێگاچارەیەکم بۆت هەیە! ئیزرائیل لە قەدەم لێدان کەوت، لایکردەوە و لە شەیتانی رووانی، چاوەکانی گڕیان هاویشتەوە، گڕێک لە چەشنی ئەشق نەک لە چەشنی حەزی گیان ئەستاندن. بەپەلە هات و لە تەنیشت شەیتان دانیشتەوە. ئەوسا شەیتان دەمی بە گوێ بە پرچ داپۆشراوەکانی ئیزرائیلەوە گرت و ماویەکی چاک چرپاندی. روخساری ئیزرائیل لە ژێر دەمامکەکەیەوە دەکرایەوە و دەکرایەوە. لە دووای ئەمە هەستایە سەرپێ و لەپاش ماچکردنی روخساری شەیتان کە تامی بیابان و تەنیایی دەدا، بەرەو بارەگای خودا فڕی.\nکاتێک گەیشت، ئەگەرچی خودا خەریکی خوڵقاندنی جیهانێکی تر لە شوێنێکی تر بوو، بەڵام بە حوکمی ئەوەی گرینگترین مەلایکەی خۆی واتە ئیزرائیل، کە ژیانی لە قەوارەی مردندا بۆ لای خۆی دەگێڕایەوە هاتبوو، کارەکەی راوەستان و گوێی لە مەلایکە چنگ بەگڕەکەی گرت. ئیزرائیل داواکەی خۆی پێشکەش کرد.\nساڵانی ساڵ دوواتر، لەپاش ئەوەی گوڵی گەورە بوو، دایان بە شوو. هێشتا دە ساڵێک لە ژیانی هاوبەشی گوڵێ و هاوسەرەکەی تێنەپەڕیبوو کە مێردەکەی لە پێکدادانی ترۆمبیلدا کوژرا. گوڵێ ئەوەندە گریا کە منداڵی پێنجەمی لەبارچوو. یەک دوو ساڵێک دووای ئەوە بوو بە راپەڕین و حکومەت وەرگەڕا. برایەکی گوڵێ لە راپەڕینەکەدا کوژرا و برایەکی تریشی دوو ساڵ دوواتر لەسەر سنوری تورکیا ئاوبردی و خنکا. ئامۆزایەکی لەسەر نامووس بە دەمانچە کوژرا و پوورزایەکی تریشی بێ سەرەوشوێن بوو. گوڵێ باوکی جەڵدە لێیدا، لە جێگایا کەوت و دایکیشی بە سەرەتانی سی زۆر خێرا مرد. گوڵێ کە خاوەن سێ کوڕ وکچێک بوو، هەر لەدووای بەشوودانی کچەکەی تەڵاقیان دا و رووی لە ماڵی دایکی کردەوە کە ئیستاکە بە نانکردن بۆ خەڵکی و بە خێری ئەم و ئەو دەژیا.\nئیزرائیل ئیستاکەیش هەر لەسەر ئەستێرەکە دادەنیشت و لەوێوە سەیری زەوی و ماڵی گوڵێی دەکرد. گوڵێ ئەگەرچی لە کۆمەڵێک ئێسک و پروسک، جووتێ مەمکی سیس و دەم و چاوێکی گنج گنجاوی هیچی تری وای پێوە نەمابوو، کەچی ئیزرائیل هەر چاوەڕوانی ئەوەی دەکرد لە لایەن خودا ئەمری بۆ دەرچێ و بچێ گیانی بکێشێ و بیکا بە هاوسەری خۆی. ئەمرێک کە سەرەڕای تێپەڕینی ساڵانی ساڵ هەر دەرنەدەچوو و لەوەیش نەدەچوو بەم زووییە دەربچێ!\nئیزرائیل کە سەری لە گیان سەختیی گوڵێ سووڕمابوو، دیسان رووی کردەوە خودا و گلەیی کرد. گوتی قەراربوو زووتر بمرێ، گوتی بەڵێنت پێمدابوو! بەڵام لەوە دەچوو خودایش بە خوایەتی خۆی وەڵامی ئەم پرسیارەی پێ نەبێ. چونکە ئەویش هەروا بە بێدەنگی لە ئیزرائیلی دەڕوانییەوە.\nئێوارەکەیان کاتێک دیسان ئیزرائیل لە شوێنەکەی خۆی دانیشتبوو و بێ گڕ و بێ تیشک و کزو کزۆڵە لە گەردوون و لە زەوی دەڕوانی، دیسان رێگای شەیتان کەوتەوە ئەوێ. شەیتان شاد و دەم بە پێکەنین بە رۆحێکی پڕ لە پرسیارەوە رووی تێکردەوە:\nوەڵامێک نەبوو. ئیزرائیل هەروا لە دووری دەڕوانی.\nـ چیت کرد بە چی،... پلانەکە گرتی؟\nئەوسا ئیزرائیل هەموو شتێکی بۆ گێڕایەوە. شەیتان کەوتە بیرەوە. لای سەیربوو. ئەمە یەکەم جار بوو لە ژیانی بێ مەرگی دا پلانێکی سەرنەگرێ. لە پاش کەمێک بیرکردنەوەی تر هەستایە سەرپێ. گوتی:\nـ پێـم وابێ کەمێک زۆر رۆیشتین. کەمێک زیادەڕەویمان کرد. ئاخر دەرد کە لە سنوورێک لادەدا ئیتر دەبێ بە عادەت. گوڵی راهاتووە و ئەمجارە گەر ئەو عادەتەی لێ بستێنی، دەمرێ! سەیر نیە؟!\nئیزرائیل بە تووڕەییەوە لایکردەوە و لە شەیتانی رووانی. شەیتان کە دەیزانی دۆخەکە باش نیە، چیتر رانەوەستا و فڕی و رۆیشت. لە دوورەوە هاواری کرد:\nـ تازە لێی گەڕێ!... نیو ئەوەندەت نەماوە، تا گیانی میلیۆنانی تر دەستێنی، نۆرەی ئەویش دێ.\nئیزرائیل بزەیەک دەیگرێ. "وایە!... باشترین کار خۆ خافڵاندنە بە مەرگەوەیە. هیچ شتێک بە قەدەر مەرگ ئەشق لەبیری بگرە مەلایکەکانیش ناباتەوە." ئەوسا هەڵدەستێ و بەرەو زەوی بەڕێدەکەوێ کە ماوەیەکە لە دوورەوە دیسان شۆقی گڕی تۆپە دوورهاوێژەکان و تفەنگە شێتەکان دەدا.\nمرۆڤەکان دیسان بە دەمی خۆیان هاواری لێدەکەنەوە.


رێکخراوی شەفافیەتی نێودەوڵەتی رایگەیاند، عێراق لە ریزبەندی ١٠ گەندەڵترین وڵاتانی جیھانە و ھەرێمی کوردستانیش گەندەڵترینیانە.\nرێکخراوی شەفافیەتی نێودەوڵەتی راپۆرتی ساڵانەی خۆی بڵاوکردەوە و رایگەیاند، جارێکیتر مامەلەی عێراق لاوازبووە و پلەی دەیەمی گرتووە لە نێو گەندەڵترین وڵاتانی جیھاندا ھاوشانی زیمبابۆی و کەمبۆدیا و ھندۆراس.\nبەپێی راپۆرتەکە، لە ساڵی ٢٠٢١ دا عێراق دوو خاڵی زیادکردووە و لە کۆتایی ریزبەندیەکەوە ھاتوەتە پێش و سێ پلە بەرزبووەتەوە، لەگەل ئەوەشدا ھێشتا دورە لە ناوەراستی گەندەڵترین وڵاتانی جیھان کە ٤٣ ولاتن و بۆیە بە گەندەڵترین وڵاتی جیھان دادەنرێت.\nھاوکات لە راپۆرتەکەدا ھاتووە، ھەرێمی کوردستان گەندەڵترین ناوچەیە لە جیھاندا و بەوتەی پەرلەمانتارانی کورد دەیان ملیار دۆلار ساڵانە لە داھاتی نەوتی ھەرێمی کوردستان دیارنامێنێت.\nئاماژەبەوەشکراوە، پارتی دیموکراتی کوردستان کە بنەماڵەی بارزانی و یەکێتی نیشتمانی کوردستان کە بنەماڵەتی تاڵەبانی بەرێوەی دەبەن کۆنترۆڵی جومگەکانی دەسەڵاتیان کردووە لە ماوەی چەند دەیەی رابردوودا و ھەردوو بنەماڵە تۆمەتبارن بە گەندەڵی.\nبەوتەی چاودێرانی ناوخۆیی و نێودەوڵەتی بەھۆی نەبوونی شێوازێکی چاودێریکردن وای کردووە داھات و پارەی کوردستان بەشێوەی نامەشروع لەلایەن ھەردوو بنەماڵەی دەسەڵاتدارەوە قۆرغبکرێت.\nلە راپۆرتەکەدا ھاتووە، بنەماڵەی بارزانی و تاڵەبانی کۆنترۆڵی زۆربەی دەزڤا و دامەزراوە بازرگانیەکانیان کردووە لەگەڵ کێڵگە نەوتییەکان.


عەلی باپیر: من ناڵێم ‘نەخێر’ ئەگەر دڵنیابم لەوەی لە٢٥ی ئەیلولدا ریفراندۆم دەکرێ - ئاوێنه\nعەلی باپیر: من ناڵێم ‘نەخێر’ ئەگەر دڵنیابم لەوەی لە٢٥ی ئەیلولدا ریفراندۆم دەکرێ\nفەهیم تاشتەکین، رۆژنامەنوسی تورک لەسەردانێکیدا بۆ کوردستان راپۆرتێکی سەبارەت بەدۆخی کوردستان‌و ریفراندوم ئامادەکردوە کە رۆژانی ٥و ٦ی ئەیلول لەماڵپەڕی (گەزەتە دیوار)دا بڵاوکراوەتەوە، ئەو له‌راپۆرته‌كه‌یدا ئاماژه به‌وه ده‌كات تێڕوانینی عەلی باپیر سەرکردەی کۆمەڵ رەخنەگرانەترە به‌راورد به‌سەلاحەدین بەهائەدینی ئەمینداری یه‌كگرتو، عه‌لی باپیر ده‌ڵێت “ئەگەر ریفراندۆم بۆ سه‌ربه‌خۆیی شکست بهێنێ، بەرپرسیارێتییەکەی لەئەستۆی بارزانییە”.\nکۆمەڵ چ جۆرە کوردستانێکی دەوێ؟\nعەلی باپیر: ١٠٢ کتێبم نوسیوە. لە١٩٨٤دا کتێبێکم لەسەر ئەوە نوسی کە چیمان دەوێ بۆ نەتەوەو وڵاتەکەمان؟ ئێمەش وەکو هەمو میللەتانی دنیا زمان‌و کولتورێکمان هەیە، ئێمەش مافی ئەوەمان هەیە ببینە دەوڵەت. لە ٢٠٠٢دا (کۆمەڵ)مان دروستکرد. لەسەر هەمان ئەو رێبازە دەڕۆین کە ساڵانێک لەمەوبەر رونمان کردۆتەوە.\nبەپێی ئەم تێڕوانینەبێ، نابێ پشتیوانی لە ریفراندوم بکەن؟\nعەلی باپیر: پشتیوانی لە ریفراندوم دەکەین. بەڵام ریفراندوم بۆ سەربەخۆیی شتێکە، بۆ پروپاگەندەی حیزبێکیش شتێکی دیکەیە. ئەگەر بۆ سەربەخۆیی دەکرێت، ئەوا ژێرخانەکەی نیە.\nعەلی باپیر: لەروی سیاسییەوە لەگەڵ یەکدا تەبا نین. گرنگترین شوێن ‘واتە پەرلەمان’ داخراوە. دەسەڵات لەدەستی تاکە حیزبێکدایە. هێزی عەدالەت لەبەرامبەر هێزی حیزبدا زۆر لاوازە. ئەگەر لەئابوریش بڕوانین، چەند ئەندامێکی حیزب‌و خزمەکانیان زۆر دەوڵەمەند بون، ئەوانی دی زۆر هەژار. پێشمەرگەو ئاسایش لەنێوان دو حیزبدا دابەش بون. لەناوخۆدا هیچ ژێرخانێک بونی نیە. لەناوچەکەشدا نەتورکیاو نەئێرانیش قبوڵی دەکەن. بەغداش قبوڵی نیە… ئەمەریکاو روسیا رازی نین. نەتەوە یەکگرتوەکانیش رازی نیە. واتە بۆ سەربەخۆیی نەلەناوخۆو نەلەناوچەکەو نەلەسەرئاستی نێودەوڵەتی، ژێرخانێک بونی نیە.\nبەڵام رەنگە روبەروی ئەو تۆمەتەش ببنەوە کە “دەرفەتەکەی بەردەم کوردستانتان رەتکردەوە”؟\nعەلی باپیر: من ناڵێم ‘نەخێر’. ئەگەر دڵنیابم لەوەی لە٢٥ی ئەیلولدا دەکرێ، رای خۆم رادەگەیەنم. ئەوسا دەڵێم ‘بەڵێ’، ئەگەر لەبەر نەبونی ژێرخانەکە شکست بێنێ، بەرپرسیارێتییەکەی لەئەستۆی بارزانییە. پێموایە ئەگەر نەتەوە یەکگرتوەکان گرێنتی بدات، (ریفراندوم) ٦ مانگ دوادەکەوێ.\nئایا هیچ یەکێک دەوڵەتانی ناوچەکە سەبارەت بەریفراندوم پەیوەندیی پێوە کردون؟\nعەلی باپیر: لەگەڵ مەولود چاوش ئۆغلو وەزیری دەرەوەی تورکیادا یەکمان بینی. گفتوگۆم لەگەڵ باڵیۆزی ئێراندا هەبوە. لەگەڵ نوێنەری نەتەوە یەکگرتوەکانیش دانیشتوم. رای ئێمەیان پرسی، ئەوەی بۆم ئێوەم باسکرد، بەوانیشم گوت.\nسعودییەکان گرنگی بە ریفراندوم دەدەن؟ پەیوەندییان پێوەی هەیە؟ هیچ جۆرە پەیوەندییەکتان لەگەڵیاندا هەبوە؟\nعەلی باپیر: ئەوەندەی بیستومە، بارزانی بەپشتیوانی سعودییەو ئیمارات ئەم ئیشەی کردوە، بەڵام بەڵگەیەکی یەکلاکەرەوەم لەبەردەستدا نیە. لەموقابەلەکەی (عوکاز)دا وتی ‘پەیوەندیمان لەگەڵ سعودییە لەباڵاترین ئاستدایە’. وەکو بیستومە سعودیە پارەی ناردوە.\nهەندێک لە ناڕازییەکان دەڵێن “ئەمە گەمەی تورکیایە”؟\nعەلی باپیر: من پێم وا نیە تورکیا لەپشتی پەردەوە شتێک بڵێ‌و لەبەردەمی پەردەدا شتێکی تر. گەمەی دوفاقی ناکات، چونکە ئەمە شتێکی سەمەرە دەبێت بۆ تورکیا… لەگەڵ کوردی عیراقدایت بۆ دەوڵەتی سەربەخۆ، کەچی تەنانەت بەئۆتۆنۆمیش بۆ کوردی لای خۆت قایل نیت! پێموایە پشتیوانی لێ ناکات. ئەم بۆچونانەم بەچاوش ئۆغلو گوت، زۆر بەدڵی نەبو.\nدۆخی کەرکوک چۆن دەبینی؟ پێتوایە پارچەیەک بێت لەئاگر؟ ئەگەری پێکدادان لەنێوان کوردو تورکمان، کوردو عەرەب یان پێشمەرگەو حەشدی شەعبیدا دەبینیت؟\nعەلی باپیر: نەهجی پارتی‌و یەکێتی‌و ئەوەی لەوێ کردویانە زۆر خراپ بو. ئەوەی ئەوان کردیان، نەک هەر تورکمان‌و عەرەب بەڵکو کوردیشی نارەحەت کردوە. ئێمە کەرکوک بەشارێکی کوردستانی دەزانین، نەک کوردی. چونکە لەکەرکوک کوردیش هەیە، تورکمان‌و عەرەب‌و مەسیحیش هەیە. ئەو کورەی ئاگرەی ئێوە مەزەندەی دەکەن، زۆر دور نیە. چونکە هەمو ئەم گروپانە ناڕەحەتن. کە دەڵێین ژێرخانی ریفراندوم بونی نیە، مەبەستمان لەمەش بو. چارەسەرێک بۆ ناوچە جێناکۆکەکان نەدۆزرایەوە، دەشێت لەو ناوچانە دەنگی نەخێر دەربچێت. دەشێت ئەو ناوچانە لەدەست بدەین. ئەگەر لەو ناوچانە ریفراندوم نەکەیت، بەدەستی خۆت لەسنوری کوردستان دەریاندێنی. دەترسم لەوەی ئاخۆ کەی پێکدادن رودەدەات. ‘ئاڵتونی رەش’ بەڵایە بۆ کەرکوک. بەڵای بەڵاکانە.\nنووسراوە لە 2017-09-13 6:13 pm


ژارەوا - ویکیپیدیا، ئینسایکڵۆپیدیای ئازاد\nژارآباد - Jarava\nپۆتانەکان: 37°13′32.5″N 44°57′53.5″E / 37.225694°N 44.964861°E / 37.225694; 44.964861پۆتانەکان: 37°13′32.5″N 44°57′53.5″E / 37.225694°N 44.964861°E / 37.225694; 44.964861\n١٬٥٧٣ مەتر (٥٬١٦١ پێ)\nژارەوا گوندێکە، کەوتووەتە گوندەواری مەرگەوەڕ، ناوچەی سلیوانا، شارستانی ورمێ، پارێزگای ئازەربایجانی ڕۆژاوا، ڕۆژھەڵاتی کوردستان، ئێران.\nژارەوا ھاوسنوورە لەگەڵ ئەم گوندانە:\nلە باشوورەوە لەگەڵ گوندی تەزەکەند.\nبە پێی سەرژمێریی گشتیی جەماوەر و خانووی ئێران لە ساڵی ٢٠٠٦دا، ژمارەی دانیشتووانی ئەم گوندە (١٠١٧) کەس و (١٦٤) خێزان بووە.\nوەرگیراو لە «https://ckb.wikipedia.org/w/index.php?title=ژارەوا&oldid=904895»\nئەم پەڕەیە دواجار لە ٢٠:٤٤ی ٦ی شوباتی ٢٠٢٢ نوێ کراوەتەوە.


هێله‌ری کلنتن ده‌ڵێت واشنتن ئاماده‌یه یارمه‌تی بدات له چارسه‌رکردنی کێشه‌ی ناگۆرنۆ- که‌ره‌باخ\nی مانگی حه‌وت ٠٤, ٢٠١٠\nسه‌رۆکی ئازه‌ربیجان ئیلهام عه‌لیـێڤ سـتایشی وه‌زیری ده‌ره‌وه‌ی ئه‌مه‌ریکا هێله‌ری کلنتنی کرد له ئه‌مڕۆ یه‌کشه‌ممه بۆ یارمه‌تیدانی وڵاته‌که‌ی بۆ چاره‌سه‌رکردنی کێشه‌ی ناکۆکی ناوچه‌ی ناگۆرنۆ- که‌ره‌باخ له‌گه‌ڵ ئه‌رمینیا.\nبه‌ڕێز عه‌لیـێڤ گوتی قه‌یرانه‌که‌ی که‌ره‌باخ هه‌ڕه‌شه‌یه‌کی سه‌ره‌کیـیه له ئاسایشی هه‌رێمه‌که.\nهه‌ردوو به‌رپـرسه‌که به شـێویه‌کی سه‌ربه‌خۆ له باکۆوه قسه‌یان کرد. خاتوو کلنتن له دوایـیدا گوتی واشـنتن ئاماده‌یه یارمه‌تی هه‌ردوو وڵاته‌که بدات بگه‌نه ئاشـتیـیه‌کی تا سه‌ر.\nجێی گوتنه ناگۆرنۆ- که‌ره‌باخ ناوچه‌یه‌کی ئه‌رمینی نه‌ژاده‌کانه له ناو ئازه‌ربیجان له ژێر کۆنتڕۆڵی ئه‌رمه‌نیـیه‌کانه له‌وه‌تای سـاڵی 1990 وه به گوێره‌ی ڕێـکه‌وتنـنامه‌یه‌کی ئاگربه‌سـت که کۆتایی به شه‌ڕێـک هێنا 35 هه‌زار که‌سی تێدا کوژرابوون.\nبه‌ر له‌وه‌ی خاتوو کلنتن ئه‌رمینیا جێبهێڵێت مه‌سه‌له‌ی دوو چالاکوانی ئۆپـۆزسـیۆنی به‌ندکراویشی له‌گه‌ڵ به‌ڕێز عه‌لیـێڤ باس کرد که دۆسـێـکه‌یان بووه مایه‌ی زیادبوونی نیگه‌رانی نێوده‌وڵه‌تی سه‌باره‌ت به ئازادی میدیا له‌و کۆماره‌ی پـێشـووی سـۆڤێتدا.


نەوت نزمترین نرخی لە ماوەی سێ مانگی رابردوو تۆمار كرد\n:: AM:09:54:27/11/2021 \nهەفتەیەكی تر لە بازاڕی بۆرسە داخرا و بەهای نەوت بۆ نزمترین نرخی لە ماوەی سێ مانگی رابردوو دابەزی. هۆكارە هەرە سەرەكییەكە بۆ بڵاوبوونەوەی جۆرێكی نوێی كۆرۆنا دەگەڕێتەوە.\nنرخی نەوت تا بەرەبەیانی دوێنێ هەینی لە بەرزبوونەوەدا بوو، بەڵام لەپڕ رووی لە دابەزین كرد و تا ئێوارەی رۆژەكە و كۆتاهاتنی هەفتەبازاڕی بۆرسە، سەرووی 10 دۆلار لە نرخەكەی دابەزی. ئەم جۆرە دابەزینە لە ماوەیەكی كورتدا لە چەند ساڵی رابردوودا وێنەی نەبووە.\nبەگوێرەی dailyfx نرخی هەر بەرمیلێك لە نەوتی برێنت بە 72 دۆلار و 86 سەنت داخراوە. بەراورد بە مانگێك لەمەوبەر نرخی نەوت 14 دۆلار كەمی كردووە.\nهۆكاری سەرەكی دابەزینی نرخی نەوت بۆ بڵاوبوونەوەی جۆرێكی نوێی كۆرۆنا دەگەڕێتەوە، ئەو جۆرە نوێیە مەترسیدارترە لە جۆرەكانی تری كۆرۆنا ، لە ئەفریقای باشوورەوە سەری هەڵداوە و لە چەند وڵاتێكی ئەوروپاش حاڵەتی نوێ تۆمار كراوە.\nرێكخراوی تەندروستی جیهانی لەو رووەوە نیگەرانی خۆی دەربڕیوە و گوتوویەتی، بە وردی لێكۆڵینەوە و پشكنین بۆ ئەم جۆرە ڤایرۆسە دەكەن.\nهەواڵی ڤایرۆسەكە كاریگەری خستە سەر قەبارەی داخوازی لەسەر نەوت\nبڵاوبوونەوەی هەواڵی ڤایرۆسەكە كاریگەری خستە سەر قەبارەی داخوازی لەسەر نەوت و بووە هۆی دابەزاندنی. پێشتر ئەمەریكا بە پلان لە هەوڵی دابەزاندنی نرخی نەوتدا بوو، تەنانەت بڕیاری دابوو 50 ملیۆن بەرمیل نەوتی كۆگاكانی بخانە بازاڕەوە، بەڵام كاریگەرییەكی ئەوتۆی لەسەر داشكانی نرخت نەوت دروست نەكردبوو، هەواڵی بڵاوبوونەوەی ڤایرۆسەكە بە خێرایی ئامانجەكەی پێكا.\nساڵی رابردووش كاتێك كۆرۆنا بڵاو بووەوە، نرخی نەوت بە رێژەیەكی بەرچاو دابەزی و نەوتی جۆری برێنت بۆ خوارووی 16 دۆلار و نەوتی ئەمەریكاش بۆ خوارووی سفر دۆلار دابەزی.\nهێشتا دیار نییە ڤایرۆسە نوێیەكە هەمان كاریگەری كۆرۆنا كۆنەكە لەسەر كەرتی پیشەسازی و سەرجەم كەرتە ئابوورییەكان دەهێنێتە كایەوە یان نا، بەڵام ئاماژەكان مایەی نیگەرانین.


دوو ئەفسەری باڵا و ژمارەیەك پۆلیسی كەركوك دەستگیردەكرێن\nهەواڵ / کوردستان :: 27/01/2019 :: 270 جار بینراوە\nدوو ئەفسەری باڵا و ژمارەیەك كارمەندی پۆلیسی كەركوك بەهۆی تێوەگلانیان بەچەند تاوانێكەوە دەستگیركراون.\nدوێنێ شەممە 26ی كانونی دووەم دوای ئەوەی دەستگیركراوێك لەبنكەی پۆلیسی رەحیماواوە هەڵاتووە، بەفەرمانی دادگای كەركوك عەقید نەوزاد عەبدوڵا بەڕێوەبەری بنكەكە و بەڕێوەبەری نوسینگەی رەحیماوای نەهێشتنی تاوان و ئەفسەری ئێشگگر دەستبەسەركراون.\nفەرماندەی پۆلیسی كەركوكیش بۆ ئەو مەبەستە لیژنەیەكی لێكۆڵینەوەی پێكهێناوە.\nبەپێی زانیاریەكانی دواڕۆژ هەڵاتووەكە بەناوی (شاهۆ لوقمان) تۆمەتبارە بە كوشتنی هاوڵاتیەك و هەڵكوتانەسەر ماڵان و دزین، كە ماوەیەك لەمەوبەر لەلایەن كەسوكاری قوربانییەكەوە دەستگیركراوە و رادەستی پۆلیسی كەركوك كراوە.\nهاوكات بەوتەی سەرچاوەیەك لەپۆلیسی هاتوچۆی كەركوك، لەلایەن نوسینگەی پشكنەری گشتی پارێزگای كەركوكەوە عەقید شێرزاد ئەحمەد بەڕێوەبەری پۆلیسی هاتوچۆ و 23 ئەفسەر و كارمەندی بەڕێوەبەرایەتیەكە دەستگیركراون بەتۆمەتی تۆماركردنی تابلۆی ئۆتۆمبێڵ بەشێوەی نایاسایی.\nبۆ وەرگرتنی زانیاری زیاتر دواڕۆژ چەند جارێك پەیوەندیكرد بە وتەبێژی پۆلیسی كەركوكەوە، بەڵام ناوبراو وەڵامی پەیوەندیيەكانی نەدایەوە.


مرۆڤێك كارەكانی ئاسایی دەچێت بەڕێوە بەڵام هەندێ كەسیتر دەبینێت كەلە قەیراندان دەشتوانێت یارمەتییان بدات، بەڵام بەخۆی دەڵێت: من پەیوەندیم بەوانەوە چییە؟ باهەموو مرۆڤێك بە ئەندازەی توانا وهەوڵی خۆی بژی، من شت لەكەس داگیرناكەم، ئیرەییش بەكەس نابەم، یارمەتی كەسیش نادەم.\nئەگەر ئەم دیدە بووبە یاسایەكی گشتی بۆ سروشت ئەوا رەنگە مرۆڤایەتی لە رووی جۆرەوە بمێنێتەوە لە حاڵێكی زۆر باشتر لەوەی لەسەر زمانی هەموو مرۆڤێك وشەی سۆز وچاكەكردن ببیستین، ولەبەرچاوی خەڵكیشدا لەهەندێ بۆنەدا ئامادەیی خۆی نیشان بدات بۆ یارمەتیدانی خەڵك، بەڵام كەی بۆی رێكەوت دەست بداتە فێڵ كردن وبازرگانیكردن بە مرۆڤەوە. بەڵام سەرەڕای ئەوەی دەكرێت كە یارمەتی گشتی سروشتی كۆك بێت لەگەڵ ئەم رێسایەدا بەڵام ئەستەمە ئەم جۆرە پرەنسیپە راست بێت. بەو پێیەی یاسایەكی سروشتی هەیە، چونكە ئەو ئیرادەیەی كە ئەم هەڵوێستە دەنوێنێ خۆی دژی خۆیەتی، رەنگە زۆر حاڵەت رێكبكەون كە تیایدا ئەم مرۆڤە پێویستی بەخۆشەویستی وسۆز هەبێت لەلایەن خەڵكانی ترەوە، بەڵام هەموو هاریكارییەك لەخۆی قەدەغە دەكات بەهۆی ئەم یاسایەوە كەلە ئیرادەیەوە گوزەری كردوە44.\nدووەم: بێگومان دەبێت ئیرادە لەژێر كاریگەری بیرۆكەی گشتگیریدا بێت، ئەم بیرۆكەیەش یاسا فرمانی پێدەدات هەروەك دەبێت ئاسانكاری بكات بۆ جێبەجێكردنی یاساكان. لێرەوە رێسای دووەمی یاسای ئەخلاقی دەڵێت: (كاربكە، وەك ئەوەی رێسای كارەكەت بە ویستی خۆت بیكەیتە یاسایەكی سروشتی گشتگیر)45.\nسێیەم: تەنها ئامانجێك دەتوانێت گشتگیربێت بەبێ دووبەرەكی كە ئەویش بریتییە لە بوونەوەری گۆیا، بۆیە رێسای سێیەم لە رێساكانی یاسای ئەخلاقی دەڵێت: (كاربكە، بەجۆرێك كە هەمیشە مامەڵەت مرۆڤدۆستانە بێت لەگەڵ بوونەوەری گۆیادا، جا لەدەروونی خۆتدا یان خەڵكی تر، لەسەر ئەو بنەمایەی كە ئەو بوونەوەرە ئامانجە نەك ئامراز)46.\nئەم وتەیە بەجۆرێكی دیكەش وەرگێڕراوە، دەڵێت: (واكاربكە كە مامەڵەی مرۆڤانە دەكەیت، لە خۆت یان كەسانیتر، هەمیشە وادابنێ كە مرۆڤایەتی ئامانجە نەك تەنها ئامراز)47.\n(كانت) ئەم یاسایە بەسەر چوار نموونەكەی پێشوودا پراكتیزە دەكات. لە رێسای یەكەمدا، نموونەی یەكەم، خۆكوشتن: سەبارەت بەو كەسەی كەبیر لەخۆكوشتن دەكاتەوە دەپرسێت: ئایا ئەم كردەوەیە كۆكە لەگەڵ بیرۆكەی سەیركردنی مرۆڤایەتی وەك ئامانج لەخودی خۆیدا؟ لێرەدا ئەم كەسە بیر لەوە دەكاتەوە كەخزمەتی مرۆڤایەتی بەوە بكات خۆی لەو ئازار ونەهامەتیانە رزگار بكات. بێگومان ئەوەش لەگەڵ ئەو پرەنسیپەی سەرەوەدا ناگونجێ چونكە دەڵێت دروست نییە مرۆڤ مامەڵەی مرۆڤایەتی بكات لەخۆی یان كەسانیتردا، وەك ئەوەی ئامرازێك بێت یان رێگەیەك بێت. لەبەر ئەوە ناگونجێ كەخۆی بكوژێ.\nنموونەی دووەم: پەیمانی دانەوەی قەرز:\nئێمە كاتێك پارە لەخەڵك وەردەگرین وبەدرۆ پەیمانی دانەوەی دەدەین، لێرەوە ئێمە خەڵك وەك ئامراز بەكاردێنین نەك ئامانج، ئەمەش بەفیڕۆدانی ئەم پرەنسیپەیە لای خەڵك.\nنموونەی سێیەم: برەودان بەتوانستە خودییەكان:\nئەوەندە بەس نییە كە كارەكانمان دژی مرۆڤایەتی بن لەخودی خۆمان وەك ئەوەی ئامانجێكن بەڵكو دەبێت تەواو كۆك بن لەگەڵیدا...\nلەناو مرۆڤایەتیدا هەندێك ئامادەگی هەن كە بەشێك لەئامانجی سروشتی مرۆڤایەتی دروست دەكەن لەو كەسەدا كە ئێمەین. فەرامۆشكردنی ئەم ئامادەگییانە رەنگە كۆك بن لەگەڵ پارێزگاریكردن لە مرۆڤایەتی. بەو پێیەی ئامانجێكە لەخۆیدا، بەڵام بەهیچ جۆرێك لەگەڵ تەواوكردنی ئەو ئامانجە نییە.\nنموونەی چوارەم: ئەركەكان بەرامبەر بەخەڵك:\nئامانجی سروشتی خەڵك بریتییە لە چنگ كەوتنی خۆشی، راستە رەنگە مرۆڤایەتی بمێنێتەوە ئەگەر كەس بەشدار نەبێت لەخۆشی بەخشین بەخەڵك، لەهەمانكاتدا كە رێگری لەئازاردانیان بكات. بەڵام ئەمە حاڵەتێكی سەلبییە، بەوپێیەی كە مرۆڤایەتی ئامانجە لەخۆیدا، ئەگەرهاتوو مرۆڤ هەوڵ نەدات ئەوەندەی ئەتوانێت یارمەتی خەڵك بدات بۆ بەدەستهێنانی ئامانجەكان48.\nپرسیاریش ئەوەیە: چۆن ئەتوانم مامەڵە لەگەڵ خەڵكدا بكەم وەك ئەوەی ئەوان ئامانج بن، بەبێ ئەوەی خۆم بهێنمە ئاستێكەوە كە رۆڵی ئامراز ببینم، ئەتوانم... ئەگەر هەموو ئیرادەكان كۆك بوون لەگەڵ حوكمی ئامانجەكان. ئەگەر ئیرادەی منیش كۆك بوو لەگەڵ ئیرادەی گشتیدا.. لێرەوە ئەمە گوزارشتی كۆتاییە: بناغەی هەموو تەشریعێكی پراكتیكی بریتییە لە بیرۆكەی بوونەوەرێكی گۆیا بەو پێیەی ئیرادەیەكی تەشریعی گشتگیرە. بەڵام چۆن گونجاندنی ئیرادەكان پێكەوە دەستەبەر دەكرێ؟\n(كانت) پێی وایە كە تەنها شتێك دەتوانێت ئیرادەكان پێكەوە كۆك بكات كە ئەویش: گوێڕایەڵیكردنی ئەقڵە.\n(1)_ انظر ، الدكتور ، بدوي ، عبد الرّحمن ، "موسوعة الفلسفة " ، الجزء الثّاني ، الطّبعة الأولى ، المؤسّسة العربيّة للدّراسات والنّشر ، بيروت ، 1984 م ، ص 269 . و لويس ، جون ، "مدخل إلى الفلسفة" ، ترجمة ، أنور عبد الملك ، طبعة ثالثة ، دار الحقيقة، بيروت ، 1978 م ، ص 121 .


خولی پلە یەکی هۆڵەندا - 2011/2012 - پاشکۆکانی خولی ئەوروپا - کۆتاییەکان - Soccer - Yariga - Results, fixtures, tables and statistics\nAggr. والویجک 2 - 5 ڤیتێسی\n17/05/12 والویجک 1 - 3 ڤیتێسی بینینی ڕووداوەکان زانیاری زیاتر لەسەر ئەم یارییە\n20/05/12 ڤیتێسی 2 - 1 والویجک بینینی ڕووداوەکان زانیاری زیاتر لەسەر ئەم یارییە\nباس دۆست Heerenveen 32 4 13\nلوک دی یۆنگ Twente 25 1 10\nد. مێرتینس PSV 21 2 8\nئۆ. تۆیڤۆنین PSV 18 0 9\nو.بۆنی Vitesse 17 2 8\nجـ.ئاڵتیدۆر AZ 15 0 6\nت. ماتاڤز Groningen / PSV 14 0 6\nس. دی یۆنگ Ajax 13 1 2\nلاس شۆن NEC 12 5 8\nم. سولەیمانی Ajax 11 2 5\nڕ.ئێلم AZ 10 3 7


هۆشیار عومەر: مەیلی دروستكردنی بەرەیەك لە نێوان گۆڕان و كۆمەڵ و\nهۆشیار عومەر: مەیلی دروستكردنی بەرەیەك لە نێوان گۆڕان و كۆمەڵ و بەرهەم ساڵحدا هەیە\nلەلایەن ئەرکان عەلی 27/12/2017\nهۆشیار عومەر، رێكخەری ژووری پەیوەندییە دیپلۆماسییەكانی بزووتنەوەی گۆڕان\nهۆشیار عومەر، رێكخەری ژووری پەیوەندییە دیپلۆماسییەكانی بزووتنەوەی گۆڕان لە هەڤپەیڤینێكدا لەگەڵ (رووداو) دەڵێت: "كاتێك تێگەیشتین پارتی و یەكێتی بە كەڵكی حوكمڕانی نایەن" بڕیاری كشانەوەیان لە حكومەت داوە، ئێستاش سەرقاڵی ئامادەكارین بۆ هەڵبژاردنی داهاتوو. هەروەها دەڵێت مەیل هەیە بەرەیەكی هاوبەش لە نێوان گۆڕان و كۆمەڵ و قەوارەكەی بەرهەم ساڵح بۆ هەڵبژاردنی داهاتوو دروست بكرێ.\nرووداو: بۆچی لەحكومەت كشانەوە، لەكاتێكدا سێ مانگی دیكە هەڵبژاردن دەكرێ؟\nهۆشیار عومەر: گۆڕان لە هەڵبژاردنەكانی 2013 دروشمی بەرەو دەسەڵاتی بەرز كردەوە، بەڵام دوای ساڵێك لە تەمەنی ئەو كابینەیە، بە بڕیاری پارتی رێگە لە سەرۆكی پەرلەمان گیراو وەزیرەكانی ئێمە نێردرانەوە ماڵەوە، ئەم بڕیارەی حكومەت بە گوشاری پارتی بوو، ئەوكات كە نەكشاینەوە نەمانویست بچینە ژێر ئیرادەی حیزبێكەوە كە كەی ویستی پەرلەمان دابخات و كەی ویستی بیكاتەوە. بزووتنەوەی گۆڕان خاوەنی هێز نییە، بەڵام كەرامەتی هەیە و هیچ هێزێكی سیاسی ناتوانێ كەرامەتی بشكێنێ. كاتێك تێگەیشتین یەكێتی و پارتی بەكەڵكی حكومڕانی نایەن و بوونەتە مایەی سەرئێشە بۆ خەڵك، لەلای وڵاتان و عێراقیش قورساییان نەماوە، بەبڕیاری زۆرینەی جڤاتی نیشتمانی كشاینەوە.\nرووداو: بەڵام وەك سەرۆكوەزیران گوتی چوار ساڵە ئەمانەتان نەدەزانی؟ بۆ لەم كۆتاییەدا كشانەوە، ئەوە موزایەدە نەبوو؟\nهۆشیار عومەر: دەبووایە سەرۆكوەزیران پابەندی رێككەوتنەكە بێت كە هەشت مانگ كۆبوونەوەمان بۆ كرد و بەزارەكیش بەڵێنی بە رێكخەری كۆچكردوومان دابوو، نەدەبوو تەسلیمی حیزب ببێ. پاشان ئێمە زۆر خاترمان گرت، بەمدواییەش پڕۆژەیەكی سێ خاڵیمان پێدا كە راوێژكارەكەی و یەكێتیش پێیان باش بوو، بەڵام كە زانیمان گوێ ناگرن كشاینەوە.\nرووداو: زۆر حەزتان لە هەڵبژاردنە، ناترسن خەڵك ئەمجارە سزاتان بدات؟\nهۆشیار عومەر: پشتئەستوور بەتوانای خۆمان و متمانەی خەڵك، دڵنیاین خەڵك دیسان لەگەڵمان دەبێ. خەڵك سزای ئەوانە دەدات كە كەمتەرخەم بوون، نەك گۆڕان.\nرووداو: لە سلێمانی بەهۆی خۆپیشاندانەوە دۆخێكی نائاسایی هەیە و هێز بڵاوكراوەتەوە، لەگەڵ یەكێتی قسەتان كردووە بۆ كشانەوەی هێزەكان؟\nهۆشیار عومەر: تەنیا ئێمە نا، بەڵكو لەسەر ئاستی دەرەوە و بەتایبەتی ئەمریكا زۆر نیگەرانە لەو دۆخە. كەس پێیوانەبوو ئەو چەكانەی ئەڵمانیا بۆ شەڕی داعش ناردوونی، یەكێتی دژی خەڵك بەكاری بهێنێ.\nرووداو: كام چەكی ئەڵمانی بەكارهاتووە؟ ئەوەی من دەیبینم چەكی ئاسایی پێشمەرگەیە؟\nهۆشیار عومەر: نەخێر وانییە، بەكارهاتووە و بەڵگەشمان لایە و بە ئەڵمانەكان دراوە، ئەوانیش نیگەرانن.\nرووداو: بەنیازی مانگرتنی فەرمانگەكانی سلێمانی بوون، بەڵام كەسی یەكەمی سلێمانی د.هەڤاڵە، پێتان وانییە ئەمە پێچەوانەی كاری سیاسیتانە؟\nهۆشیار عومەر: ئەو بابەتە لای گۆڕان مەبدەئە و باوەڕمان پێیەتی، ئەو كارە بەكەس و دووان ناكرێ و لە ئایندەدا جڤاتی نیشتمانی یەكلایی دەكاتەوە.\nرووداو: رێككەوتنەكەتان لەگەڵ یەكێتی هەڵپەسارد، ئەمە بەهۆی گوشارەكانی قادری حاجی عەلی بوو؟\nهۆشیار عومەر: هەر لەسەرەتاوە دژایەتی رێككەوتنەكە كرا، چوون لەگەڵ پارتی رێككەوتنی كاراكردنەوەی پەرلەمانیان كرد و بەهۆیەوە گشتپرسییان كرد، بۆیە بەبڕیاری جڤات هەڵمانپەسارد، تا سەركردایەتیی نوێی یەكێتی دروست دەبێ.\nرووداو: داواكارییەك هەبوو بۆ گۆڕینی عومەری سەید عەلی و دانانی قادری حاجی عەلی لە شوێنەكەی، ئەمە تەنیا قسە بوو، یان كاری بۆ كراوە؟\nهۆشیار عومەر: كاك عومەر كەسێكی سادە و هێمنە و حەزی لە موزایەدە و قسەی بێ كردار نییە، لەسەر راسپاردەی كاك نەوشیروانیش دانراوە كە من خۆم لە لەندەن لەگەڵی بووم گوتی: دوای خۆم عومەری سەید عەلیمان هەیە. هەموو هەڵسوڕاوانی گۆڕان كارامە و بەتوانان، بەڵام كاك عومەر بەدەنگدان تاوەكو ساڵی 2019 رێكخەری گشتییە.\nرووداو: كە كشاونەتەوە بابەتی حكومەتی رزگاری چی لێهات؟ رازین ئەم كابینەیە تاوەكو هەڵبژاردن بمێنێتەوە؟\nهۆشیار عومەر: ئەم حكومەتە ئێستا دوو كەس بڕیاری لێدەدا، بڕیار بۆ ئەوەی كێ باش بێ و كێ خراپ، كێ بگیرێ و كێ ئازاد بێ، بۆیە ئەم حكومەتە شكستی خواردووە و بەكەڵكی ئەوەش نایەت داوای رزگاری لێ بكەیت.\nرووداو: بۆ هەڵبژاردنەكان قسەتان لەگەڵ كۆمەڵ و بەرهەم ساڵح كردووە بۆ پێكهێنانی بەرەی هاوبەش، وەڵامیان چییە؟\nهۆشیار عومەر: كۆمەڵ و هاوپەیمانیش لەگەڵ پڕۆژەی حكومەتی رزگاری بوون، بۆ هەڵبژاردنی داهاتووش بەو پێیەی هاوبۆچوون و نیگەرانن لەم سیستەمی حوكمڕانییە، مەیل هەیە پێكەوە لە بەرەیەكی هاوبەشدابین.\nرووداو: ئێوە كشانەوە، بەڵام ئیستیقالەتان نەناردووە بۆ حكومەت و وەزیری داراییش ماوەتەوە؟\nهۆشیار عومەر: بابەتی كشانەوەی وەزیرەكان دراوە بە كاك مستەفای سەید قادر و كاری لەسەر دەكات. رێبار حەملانیش دەزانین بۆچی ماوەتەوە و پەیوەندی بەگۆڕانەوە نییە، ئاگادارین بۆچی گەڕاوەتەوە، بەڵام نامانەوێ قسەی لەسەر بكەین، بەڵام رای خۆیەتی و رێزی لێدەگرین و ئەوەندە بەسە كە رێباز حەملان متمانەی نەوشیروان مستەفای شكاند.\nرووداو: بەوپێیەی بەرپرسی ژووری دیبلۆماسیت و بیانییەكان دەبینی، رای ئەوان لەسەر دۆخی كوردستان و كەوتنی كەركووك چییە؟\nهۆشیار عومەر: ئەوروپییەكان بەئێمەیان گوت بابەتی رێككەوتن بۆ هێرشكردنە سەر كەركووك بەجۆرێك بوو كە هەندێك كەس دایاننابوو دوای كەركووك، هەولێر و ناوچەكانی دیكەش دەستی بەسەردا بگیرێ، بەڵام ئەمریكییەكان گوتیان ئێمە رێگەمان بەوە نەدا و رێگەشی پێنادەین.\nرووداو: عەبادی زوو زوو دەڵێ مووچە دەنێرم و مەرجیشی هەیە، ئەم قسانەی عەبادی لای گۆڕان چۆن لێكدەدرێتەوە؟\nهۆشیار عومەر: بەپێی دەستووری عێراق كە كورد رۆڵی گەورەی لە داڕشتنیدا هەبوو، دەسەڵاتی شوێنە فیدڕاڵییەكان دەبێ بە هاوبەشی بێ، بەڵام نەناردنی مووچە بەو نیازەیە كە عێراق پێیوایە وردە وردە لاواز دەبین. با هەموو لایەك بزانن، لاوازبوونی كورد كاتییە و هەڵدەستینەوە، بەمەرجێك خۆمان چاك بكەین، عێراقیش دەبێ باش لەوە تێبگات، بەبێ رەزامەندی كورد كەس نابێتەوە بەسەرۆكوەزیران و ئەمریكاش قبووڵی ناكات.\nنیشانەکردن : گۆڕان , یەکێتی , کوردستان , خۆپیشاندان\n2686 ژمارەی بینین


ئاژانسی یارمەتیدەری یو ئێن نیگەرانی پەناخوازانی یەمەنە\nخەڵک لە کاتی وەرگرتنی خواردەمەنی، ٢١ی مانگی مارسی ٢٠١٧\nئاژانسی یو ئێن بۆ پەناخوازان لە ژێنێف ڕاپۆرت دەکات کە ناوەندەکانی یارمەتی دەر رووبەڕووی دۆخێکی دیکەی تەنگەتاوی لە یەمەنن لە دەمێکدا لە ئەو بەرانەی کە جەنگ لە کەناری ڕۆژئاوای ئەو وڵاتە توندتر بووە، خەڵک ئاوارە دەبن.\nئاژانسی پەناخوازانی یو ئێن دەلێت ڕاپۆرتی پێ گەیشتوون کە لە ئەم چەند ڕۆژەی ڕابردوودا زیاترلە ١٤٠٠ کەس لە پارێزگاکانی حودیە و تەیز ئاوارە بوونە. ئەوەش بە دوای شەڕی ئەم دواییانە لە سەنعای پێتەخت و ناوچەکانی دەرووبەری دێت.\nئاژانسی یو ئێن لە گەڵ ئاژانسەکانی دیکەی یارمەتیدەرکار دەکاات بۆ ئەوەی کردارەکان بە مەبەستی یارمەتی کردن بە ئەو کەسانە زیاتر بکات کە پەڕێوە دەبن. گوتەبێژی ئاژانس، بابار بالوچ، دەڵیت پێدوایستی سەرەتایی تەنگەتاوی بۆ ٢،٠٠٠ بنەمالە لە حودەیداح نێردراون و زیاتر لە هەزاران بنەماڵەی دیکە ئێستا لە ڕێگادان بە خەڵک بگات.\nبەڵام ناوبراو دەڵێت هەوڵی بەربەستکردن لە لایەن عەڕەبستانی سعودی کە ئاستەنگ دەخاتە بەردەم ناردنی یارمەتی بە خەڵکی یەمەن، زیان بە کردارەکانی تەنگەتاوی دەگەیەنێت.\nبالۆچ دەڵێت ئاژانسی پەناخوازانی یو ئێن بە تایبەتی نیگەرانی چارەنووسی ١،٤٦٠ پەناخوازی ئێریترە و مەدەنێکانی یەمەنی لە ئەل خاوکەیە. ئەو ناوچەیە کە لە ١١٧ کیلومتری باشوری شاری حودەیادا هەڵکەوتوە وەک ناوچەیەکی لەشکری ڕاگەیەندراوە. هەروەها دەشڵێت بە هۆی شەر زۆر سەختە خواردەمەنی و پێداویستییەکانی تر بۆ ئەو شوێنە بەرن.


فه‌یسبوك تاوانا كوشتنێ پشتی 38 سالان ژ ئه‌نجامدانێ ئاشكرا دكت. – مالپه‌رێ خابير\nسەرەتا / به‌شێن مالپه‌ری / جڤاكی / فه‌یسبوك تاوانا كوشتنێ پشتی 38 سالان ژ ئه‌نجامدانێ ئاشكرا دكت.\nفه‌یسبوك تاوانا كوشتنێ پشتی 38 سالان ژ ئه‌نجامدانێ ئاشكرا دكت.\nأ.ن 2018-08-12\tجڤاكی لابردنی بۆچوون 72 بینین\nپشتی 38 سالان ژ لێگه‌ریانێ، خانمه‌كلێ شیا بگه‌هته كوژه‌كێ برا و هه‌ڤالا برایێ خوه، و ئه‌ڤ چه‌نده ب هاریكارییا مالپه‌رێ فه‌یسبكوی د ئاشكراكرنا كوژه‌كی دا.\nكریستوڤه‌ر فارمر لگه‌ل هه‌ڤالا خوه بێتا فرامبتون ل سالا 1978 دگه‌شته‌كێ دا بی ل ناڤه‌راستا ئه‌مریكا، ل وی ده‌می كه‌سه‌ك ب ناڤێ دوین بوستون نیاسین، وكه‌سێ سیێ پێشنیارا سه‌ره‌دانا گزیرتان كر ب گه‌مییا وی.\nل دویڤ رۆژنامه‌یا میرور پاشی هاته ئاشكراكرن كو بوستونی كریستوڤه‌ر و هه‌ڤالا وی كوشتن، پشتی ئه‌شكه‌نجه‌داین، ژبه‌ری ب دورستی به‌رزه ببن.\nلێگه‌رێ تایبه‌ت ب پولیسان شیا ناڤێ ئه‌نجامده‌ر و كوژه‌كێ تاوانێ ئاشكرا بكن، به‌لێ نه‌دیاربینا تاوانباری دادگه‌هـ نه‌چار كر دوسه‌یێ ب دائئێخت پشتی ده‌هان سال بورین.\nد چاڤپێكه‌فتنه‌كا ته‌له‌ڤزیونی دا بینی فارمر خویشكا كریستوڤه‌ری ئاشكراكر كو ئه‌و شیا بگه‌هته “خوینمژێ ئه‌مریكی” لسه‌ر مالپه‌رێ فه‌یسبوكی ب رێكا زارۆكێن وی ل سالا 2016، و ب ڤێ چه‌ندێ هاته ئیدانه‌كرن و زیندانكرن.\nل سالا 2016 ناڤهاتی بریاردا ل زارۆكێن كوژه‌كی د فه‌یسبوكی دا بگه‌رت، هه‌تا دیتین و ب نامه‌یان لگه‌ل وان ئاخفتین، و تووشی حێبه‌تیێ بی ده‌مێ زارۆكێن وی شاده‌ییا تاوانا بابێ خوه داین، كو ده‌مێ ئه‌نجامدانا تاوانێ بابێ خوه ب تێر و ته‌سه‌لی دیتن و ب به‌رهه‌ڤكرنا هه‌می حازرییان بۆ تاوانێ رابینه.\nو دویڤچونا تایبه‌ت یا بینیێ هاریكارییا پولیسێن ساكرمنتو یا ئه‌مریكی كر بۆ ئیدانه‌كرنا بوستونی پشتی 38 سالان ژ تاوانێ، و پاشی گیانێ خوه د زیندانێ ڤه ژ ده‌ست دا.\nدواتر ڤه‌كولین: ب هه‌شت خالان شیان هه‌نه ژ خیانه‌تا هه‌ڤژینیێ بهێنه پاراستن.